
                      Polgármestertől

                                   Mezőhegyes, Kozma Ferenc utca 22. 5820

25/2015.


MEGHÍVÓ

Mezőhegyes Város Képviselő-testülete 2015. november 25. napján 15.00 órai kezdettel ülést tart, melyre tisztelettel meghívom.

Ülés helye: Centrál Kozma Ferenc díszterme
Napirend előtt: Beszámoló a lejárt határidejű határozatokról

Napirendek:

1) Tájékoztató a 2015. évi költségvetés III. negyedéves teljesítéséről

2) Az önkormányzat 2015. évi költségvetéséről szóló 5/2015. (II.26.) önkormányzati rendelet módosításáról
3) Mezőhegyes Város Jegyzőjének beszámolója a Polgármesteri Hivatal tevékenységéről (A Magyarország helyi önkormányzatairól szóló 2011. évi CLXXXIX. törvény 81. § (3) bekezdésének f) pontja alapján)
4) A helyi adókról szóló önkormányzati rendelet

5) A közterületi térfigyelő rendszerről szóló önkormányzati rendelet
6) Az önkormányzat tulajdonában lévő lakások és helyiségek bérletéről és elidegenítéséről szóló 10/2013. (V.6.) önkormányzati rendelet módosításáról

7) Mezőhegyes Város Önkormányzatának 2016. évi belső ellenőrzési terve
8) A Mezőhegyesi Ménesbirtok Zrt. működésének ellehetetlenülése miatt szükséges intézkedési tervek kidolgozására munkacsoport létrehozása

9) Dér Vilmosné közterület igénybevételi kérelméről
Bejelentések
Előadók:
A napirend 1)-2), 4)-6), 8), 9) témáinak előadója: Mitykó Zsolt, polgármester 
A napirend 3), 7) témáinak előadója: Hupucziné Györki Julianna, jegyző
Véleményez:

Pénzügyi, Településfejlesztési és Turisztikai Bizottság: a napirend 1) 2) 4) 6) 7) 8) 9) témáját
Ügyrendi, Oktatási, Közművelődési és Sport Bizottság: a napirend 1)-6) témáit

Mezőhegyes, 2015. november 17.
                                                                                              Mitykó Zsolt sk.









  polgármester
  Mezőhegyes Város Önkormányzatának Képviselő-testülete
                 Szociális és Egészségügyi Bizottsága


             Mezőhegyes, Kozma Ferenc utca 22. 5820

MEGHÍVÓ

Mezőhegyes Város Önkormányzatának Képviselő-testülete Szociális és Egészségügyi Bizottsága 2015. november 18. napján 1400 órai kezdettel ülést tart, melyre tisztelettel meghívom.

Ülés helye: Gluzek Gyula kistanácskozó

Napirendek:

· A Képviselő-testület 2015. november 25-ei ülése elé kerülő előterjesztések megvitatása.

A Bizottság a napirendek megvitatása után zárt ülésen folytatja munkáját.

Mezőhegyes, 2015. november 17.






Tisztelettel:

         .                                                            Magyar Tibor sk.

       
                                                 Szociális és Egészségügyi
                


          
         Bizottság elnöke

        Mezőhegyes Város Önkormányzatának Képviselő-testülete

          Ügyrendi, Oktatási, Közművelődési és Sport Bizottsága


                Mezőhegyes, Kozma Ferenc utca 22. 5820

MEGHÍVÓ

Mezőhegyes Város Önkormányzatának Képviselő-testülete Ügyrendi, Oktatási, Közművelődési és Sport Bizottsága 2015. november 23. napján 1000 órai kezdettel ülést tart, melyre tisztelettel meghívom.

Ülés helye: Centrál Kozma Ferenc díszterme

Napirendek:

- A Képviselő-testület 2015. november 25-ei ülése elé kerülő előterjesztések megvitatása

Mezőhegyes, 2015. november 17.






                   Tisztelettel:

                                                                                                             Krcsméri Tibor sk.

                                                                          Ügyrendi, Okt., Közműv. és Sport

                  


                

                            Bizottság elnöke

       Mezőhegyes Város Önkormányzatának Képviselő-testülete

                     Pénzügyi, Településfejlesztési és Turisztikai Bizottsága


                   Mezőhegyes, Kozma Ferenc utca 22. 5820

MEGHÍVÓ

Mezőhegyes Város Önkormányzatának Képviselő-testülete Pénzügyi, Településfejlesztési és Turisztikai Bizottsága 2015. november 23. napján 1500 órai kezdettel ülést tart, melyre tisztelettel meghívom.

Ülés helye: Centrál Kozma Ferenc díszterme

Napirendek:
- A Képviselő-testület 2015. november 25-ei ülése elé kerülő előterjesztések megvitatása

Mezőhegyes, 2015. november 17.






Tisztelettel:

    Zsóriné Kovács Márta sk.                                                           

Pénzügyi, Településfejl.-i és Tur.-i                                      

                                                                                                         Bizottság elnöke


                

 

                                              Polgármestertől
                           Mezőhegyes, Kozma Ferenc utca 22. 5820

25/2015.
Beszámoló
a nyílt ülésen hozott lejárt határidejű határozatokról

201/2015. (IX.30.) kt. sz. határozat: A Képviselő-testület úgy határozott, hogy értékesíti a Start Közmunkaprogram keretében gyártott, a programban fel nem használt kültéri térburkoló köveket. A térburkoló kövek árát 41,- Ft/db + ÁFA, azaz bruttó 52,- Ft/db összegben állapította meg. Az önkormányzat vagyonáról és a vagyongazdálkodás szabályairól szóló 16/2012.(X.31.) önkormányzati rendelet 9. § a) pontja értelmében a Pénzügyi, Településfejlesztési és Turisztikai Bizottság átruházott hatáskörében eljárva értékesíti a fel nem használt kültéri térburkoló köveket. Felkért, hogy az értékesítésről hirdetményt tegyek közzé a Mezőhegyes Városi Havilapban.

Határozat végrehajtása: A képviselő-testület döntésének megfelelően a hirdetményt közzétették a Mezőhegyes Városi Havilapban.

206/2015. (X.28.) Kt.sz. határozat: A 2014. október 12-én megválasztott Képviselő-testület megismerte a jogszabályokba foglalt földpolitikai irányelveket. 

Ebből következően a Képviselő-testület arra a megállapításra jutott, hogy a Mezőhegyesen nyilvántartott, mintegy 8 ezer hektár állami földterület bérlőjének és gazdálkodási rendjének változásából az következhet, hogy a jelenlegi formában megvalósuló foglalkoztatás mértéke, a bérkifizetés nagysága csökkenni fog, az állam és az önkormányzat számára befizetett adó mértéke szintén csökkenni fog, ugyanígy a civil társadalom, a gyermekeknek és felnőtteknek biztosított sport, kulturális programok forráselvonást fognak megszenvedni, továbbá a vezetékes ivóvíz-ellátás mintegy 450 majori lakásban megszűnik.

A jövőbeni gazdálkodás negatív mutatóit az a körülmény is alátámasztja, hogy a földparcellák jogi helyzetének tisztázatlansága miatt, az új bérlők vagy az eladásból származtatott új tulajdonosok felelősséggel és kellő hatékonysággal, gazdálkodást tervezni és lefolytatni nem tudnak. 

Ezekkel a problémákkal, anomáliákkal a Képviselő-testület önmaga nem tud megbirkózni.

Az egymásra épülő, egymásból fakadó negatív hatású jogi, gazdasági, társadalmi folyamatok teljes feltérképezésére, és annak rövid, közép és hosszú távú következményeiről állapotfelmerést, a kárenyhítésről pedig intézkedési tervet szükséges készíteni. 

A fennálló probléma összetettsége okán a feladat elvégzésére, szakértők bevonása szükséges, akik munkáját kormány vagy miniszteri biztos hangolhatná össze.  

Ezen feladatok elvégzéséig kérte a mezőhegyesi földpályáztatások, földeladások folyamatának felfüggesztését. 

Mezőhegyes Város Képviselő-testülete felhatalmazott, hogy a várható össztársadalmi negatív hatásokról tájékoztassam Magyarország Köztársasági Elnökét, Áder János Urat, Magyarország Miniszterelnökét, Orbán Viktor Urat,  a Miniszterelnökséget vezető minisztert, Lázár János Urat, a Földművelésügyi Minisztérium felelős miniszterét, Fazekas Sándor Urat.

Határozat végrehajtása: A Testület döntésének megfelelően a határozatot és a tájékoztatót megküldtem az érintettek részére. 
217/2015. (X.28.) kt. sz. határozat: A Képviselő-testület a Projektfelügyelet Kft-vel kötött projektelőkészítésre és pályázatírásra vonatkozó szerződés 1. sz. mellékletének módosítását elfogadta, azzal a kiegészítéssel, hogy a projektek előkészítése semmiféle pénzügyi kötelezettséggel nem járhat az önkormányzatra nézve.

Határozat végrehajtása: A módosított szerződést megkötöttem. 
219/2015. (X.28.) Kt. számú határozat: A Képviselő-testület a MUVAPI Kft. által előkészített Mezőheges Város 2014-2019. időszakra vonatkozó Környezetvédelmi Programjának tervezetét a szomszédos és az érintett önkormányzatok tájékoztatása, az illetékes környezetvédelmi igazgatási szervek véleményezése érdekében megvitatta, azt észrevétel nélkül elfogadta. Felkért, hogy az elfogadott tervezetet a környezet védelmének általános szabályairól szóló 1995. évi LIII. törvény rendelkezéseinek megfelelően küldje meg véleményezésre az érintetteknek.
Határozat végrehajtása: A Környezetvédelmi Program tervezetet véleményezésre megküldték a Békés Megyei Kormányhivatal Környezetvédelmi és Természetvédelmi Főosztályának (Gyula).
221/2015.(X.28.) Kt. sz. határozat: A Képviselő-testület úgy határozott, hogy módosítja a költségelven bérbe adott lakások bérleti díját 2016. január 1-jével az inflációs ráta mértékével egyező hányaddal. A közterület-használati díjakon, a lakbéreken, a földhaszonbérleti díjakon, építési telkek árain, a helyi adók mértékén és a temetési helyek megváltási és újraváltási díjain nem kíván változtatni. Felkérte a jegyzőt, hogy a Képviselő-testület 2015. november 25-ei rendes ülésére terjessze be az önkormányzat tulajdonában lévő lakások és helyiségek bérletéről és elidegenítéséről szóló 10/2013. (V.6.) önkormányzati rendelet módosításának tervezetét. 

Határozat végrehajtása: A jegyző asszony a rendelettervezetet jelen ülésre beterjesztette. 

Mezőhegyes, 2015. november 17.

Mitykó Zsolt

polgármester

                                                 Polgármestertől

                             Mezőhegyes, Kozma Ferenc utca 22. 5820  

25-1/2015. 

T Á J É K O Z T A T Ó
Mezőhegyes Városi Önkormányzat 2015. évi költségvetésének III. negyedévi teljesítéséről

Tisztelt Képviselő-testület!

Mezőhegyes Város Önkormányzat 2015. évi költségvetéséről szóló 5/2015.(II.26.) önkormányzati számú rendeletében jóváhagyott eredeti előirányzat 645.324 ezer forinttal csökkent 2015. III. negyedévben. A változást a költségvetést befolyásoló képviselő-testületi döntések, az évközi központi támogatások, az átvett pénzeszközök, a saját bevételek állományának változása okozta.

I. Bevételi előirányzat változásának részletezése és teljesítése (1.,2.,9. számú melléklet)

1.) A központi működési támogatás előirányzatának növekménye 26.992 ezer forint.

Központi működési támogatás többletbevételeként jelenik meg a bérkompenzációra, a szociális ágazati pótlék és ennek kiegészítése kifizetéséhez, valamint a rendszeres jelleggel nyújtott segélyekhez biztosított támogatás. 

A módosulásokról részleteiben a 2. számú táblázat tájékoztat.
A központi működési támogatás bevételei ~ 62 %-ra teljesültek a központilag szabályozott finanszírozási rend alapján. 
2.) A működési célú támogatás előirányzatának növekménye 22.587 ezer forint.

A működési támogatás előirányzat csoport az egészségügyi alapellátáshoz az OEP által folyósított összegeket, a közfoglalkoztatás feladatának viteléhez a Munkaügyi Központ által rendelkezésre bocsátott összegeket, valamint egyéb államháztartáson belülről érkező támogatásokat foglalja magában. Előirányzat változást okozott a közfoglalkoztatási tevékenységhez biztosított pénzeszközök növekedése, melynek oka új közfoglalkoztatási programok megjelenése. A bevételek ~ 83 %-ban realizálódtak.

3.) Felhalmozási célú támogatás előirányzata 662.894 ezer forinttal csökkent.

A felhalmozási célú támogatás előirányzat csoportban került megtervezésre a költségvetési törvény által biztosított BM pályázatok kerete (Centrál felújítás, tornaterem felújítás, óvodák felújítása). A benyújtott pályázatok tartaléklistára kerültek, megvalósulásuk kétséges, az összeg zárolásra került. Szintén ebből a keretből – belterületi utak felújítására tervezett összeg – zárolásra került. A szennyvíz rekonstrukciós pályázatunk tervezett kezdési ideje 2016.évre tolódott át, ezért a támogatás összege zárolásra került. Előirányzati növekményt okoz a tanyagondnoki autó beszerzés (14.987 e forint) valamint a napelem beruházás (35.064 e forint) támogatási összege. A bevétel ~ 19 %-ban teljesült.

4.) Közhatalmi bevételek előirányzata 8.097 ezer forinttal emelkedett.

Az iparűzési adó előirányzata képviselő-testületi döntés alapján növekedett. A 4.046 ezer forint forrást biztosít a tanyagondnoki autók beszerzéséhez, valamint 4.071 ezer forintot a Dél-Békési Kistérségi Társulás részére a központi orvosi ügyelet működtetésére. 

A kiemelt előirányzat ~ 85 %-ban realizálódott.

5.) Működési bevételek előirányzatának növekménye 8.868 ezer forint.

A növekményt a közvetített szolgáltatások III. negyedévi ellenértéke okozza.

A bevételek ~ 55 %-ban teljesültek. Alacsony teljesítési szint jelentkezik a tulajdonosi bevételt megtestesítő lakbér és üzletbér bevételeknél. A hátralékosok kiértesítése megtörtént, a hátralékok behajtása bizonytalan.

6.) Felhalmozási bevételek előirányzatának növekedése 1.270 ezer forint.

A felhalmozási bevételek ~ 75 %-ban realizálódtak.

7.) Működési célú pénzeszközátvétel előirányzatának növekedése 1.325 ezer forint.

Itt kerül megjelenítésre az augusztus 20.-i programsorozathoz kapott alapítványi támogatás, Vasutas Települések Szövetségétől, valamint magánszemélyektől befolyt támogatás.

8.) Felhalmozási célú pénzeszközátvételek előirányzata változatlan nagyságrendű.

Ezen kiemelt előirányzati soron jelenik meg a háztartásoknak adott fűtéskorszerűsítési kölcsönök törlesztő részlete. A kiemelt előirányzat 57 %-ban teljesült. 

9.) Hitel, kölcsön bevétel előirányzata 51.274 ezer forinttal csökkent.
Képviselő-testületi döntés értelmében az alábbi hitelek képezik az előirányzatot:

· Szennyvíztisztító korszerűsítésének hitele 41.274 e forint: a pályázat időbeli eltolódása miatt III. negyedévben zárolásra került.

· MTZ traktor homlokrakodóval beszerzés hitele 10.000 e forint, szintén zárolásra került a III. negyedévben.

· Démász csoportos fényforráscsere díjának kiegyenlítéséhez az OTP Bank Nyrt.  9.993 ezer forint összegű hitelkeretet biztosít, melyből a Démász által benyújtott számlák lehívása időarányosan megtörtént, 2015. szeptember 30.-ig mindösszesen 7.995 ezer forint összegben. 
10.) Bevételek összegzése

Az önkormányzat III. negyedévi költségvetési bevétele: 731.566 ezer forint, ~ 68 %-os teljesítés.

A teljesítés összegéből 

· a működési célú bevételekre befolyt összeg 

717.790 ezer forint  ~ 68 %-os

· a felhalmozási célú bevételekre befolyt összeg 
  13.776 ezer forint  ~   2 %-os.

Az önkormányzat követelés állománya 2015. szeptember 30-án 73.915 ezer forint, melyből a helyi adó követelés 59.730 ezer forint.

A követelés állomány 0,4 %-a le nem járt, 30,2 %-a 0 – 90 napos, 8,4 %-a 91 – 180 napos, míg 61 %-a 181 nap feletti kiegyenlítetlen tétel.

II. Kiadási előirányzat változásának részletezése és teljesítése (1.,4.,9. számú melléklet)
1.) Személyi juttatások előirányzatának növekménye 13.568 ezer forint.

Előirányzat emelkedést jelentett a bérkompenzációk és a szociális ágazati pótlék valamint ennek kiegészítésének rendezése, melyek forrását központi támogatás biztosította. Az előirányzatot az újként beépülő közfoglalkoztatási programok szintén növelte. 

A kiemelt előirányzat teljesítése ~ 71 %.

2.) Munkaadót terhelő járulékok előirányzatának növekménye 2.673 ezer forint.

Az előirányzat változását az 1.) pont szerinti személyi juttatások előirányzatának módosítása idézte elő. 
A munkaadót terhelő járulékok előirányzatának teljesítése ~ 70 %-os.

3.) Dologi jellegű kiadások előirányzatának növekménye 24.639 ezer forint.

Az Általános Művelődési Központ dologi előirányzat növekménye 434 ezer forint, a könyvtári érdekeltségnövelő támogatásból (264 ezer forint), valamint a továbbszámlázott tételekből (170 ezer forint) tevődik össze. A Polgármesteri Hivatal dologi előirányzat növekménye 1.717 ezer forint, előidézője a közvetített szolgáltatások kiadása (Járás épületének továbbszámlázott közüzemi kiadásai). Az önkormányzat, mint költségvetési intézmény dologi előirányzat növekménye 22.488 ezer forint. Összetevője: a PILOT program dologi kiadásainak beépülése (3.980 ezer forint), a Dél-Békési Kistérségi Társulás részére fizetendő központi orvosi ügyelet hozzájárulása (4.071 ezer forint), nyári gyermekétkeztetés többlettámogatásból adódó kiadása (3.498 ezer forint), augusztus 20.-i rendezvénysorozathoz kapcsolódó alapítványi támogatásainak kiadási oldala (575 ezer forint), a közvetített szolgáltatások kiadásai, valamint egyéb dologi kiadások.

A dologi jellegű kiadások teljesítése ~ 74 %-os. 

Az önkormányzat szállítói kötelezettsége 2015. szeptember 30-án 36.846 ezer forint, melynek 30,8 %-a le nem járt, 35,7 %-a 0-30 napos, míg 33,5 %-a 30 nap feletti tartozás.

4.) Ellátottak pénzbeli juttatásai előirányzatának növekménye 3.203 ezer forint.

A kiemelt előirányzat 70 %-ban realizálódott. A rendszeres segélyezésre fordított összeg 4.203 ezer forinttal növekedett, melynek fedezetéül központi támogatás szolgált. A segélyezések részletezése a 9. számú mellékletben található. A beiskolázási segély tervezett összege (1.000 ezer forint) az önkormányzat likviditási problémáira, valamint a Gyvt. módosítása miatti ingyenesen étkezők körének növekedésére való tekintettel zárolásra került.

5.) Egyéb működési célú kiadások előirányzat növekménye 3.737 ezer forint.

A kiemelt előirányzaton belül a működési célú pénzeszközátadások állománya 3.737 ezer forinttal emelkedett, melyből 2.116 ezer forintot képez a 2014. évi központi támogatások visszafizetése. A működési célú tartalékok növekedése 1.351 ezer forint, melyből 1.080 ezer forint a PILOT közfoglalkoztatási program bevételeiből képzett tartalék. A tartalék felhasználásának részletezése a 10. számú mellékletben található.

6.) Beruházási kiadások előirányzata 622.573 ezer forinttal csökkent.

A beruházások 30 %-ra teljesültek, részleteit a 4. számú melléklet ismerteti. A beruházások növekedését a 100%-os támogatottságú napelem pályázat (35.064 ezer forint), a 78%-ban támogatott tanyagondnoki gépjárművek beszerzése (19.034 ezer forint), valamint a PILOT, valamint az egyéb közfoglalkoztatási programokhoz kapcsolódó beruházások okozzák. A szennyvíztisztító korszerűsítésének II. üteme 2016. évre tolódik át, ezért zárolásra került III. negyedévben. 

7.) Felújítási kiadások előirányzata 79.145 ezer forinttal csökkent.

A beadott BM pályázatok tartaléklistára kerültek, így zárolásra kerültek a III. negyedévben, melynek összege 80.000 ezer forint. Az ÁMK-nál hűtőkamra meghibásodása miatt, annak felújítása vált szükségessé az első félévben (855 ezer forint). 

A felújítások 14 %-ra teljesültek, részleteit a 4. számú melléklet ismerteti. 

8.) Egyéb felhalmozási célú kiadások előirányzata változatlan nagyságrendű.

A munkáltatói döntésen alapuló felhalmozási célú támogatások (első lakáshoz jutók támogatása) jelennek meg ezen a soron, valamint az EDF Démász részére a csoportos fényforráscsere díjának a részletekben történő megfizetése szerepel. 

A kiemelt előirányzat teljesítése 80 %-os.

9.) Finanszírozási kiadások előirányzata 8.574 ezer forinttal növekedett.

A 2014. december havi megelőlegezett nettó finanszírozás költségvetésbe történő megjelenítésének következménye.

10.)Kiadások összegzése
Az önkormányzat III. negyedévi költségvetési 750.912 ezer forint, ~ 67 %-os teljesítés. 

A teljesítés összegéből 

· a működési célú kiadások összege 
706.476 ezer forint ~  94 %-os arányú,

· a felhalmozási célú kiadások összege 
  44.436 ezer forint ~    6 %-os arányú.

Az önkormányzat szeptember 30-i pénzkészlete 12.065 ezer forint.

További működési kötelezettség a 36.846 ezer forint összegű kiegyenlítetlen szállítói állomány, amely a működési kiadások 3,7 %-át foglalja magába.  

A 2. számú melléklet az önkormányzatot megillető központi támogatásokat és azok teljesítési adatait tartalmazza.
A 3. számú melléklet a felhalmozás és a működés mérlege, részleteiben ismerteti a felhalmozáshoz, illetve a működéshez kapcsolódó bevételeket és kiadásokat.

A 4-8. számú mellékletek a beruházási, felújítási és egyéb felhalmozási kiadásokat és azok teljesítési adatait szemlélteti.

A 9. számú melléklet az önkormányzat működési és felhalmozási célú pénzeszközátadásait, az ellátottak juttatásai, valamint a működési és felhalmozási célú pénzeszközátvételeit tartalmazza a teljesítési adatok tükrében.

A 10. számú melléklet a tartalékalap felhasználását és aktuális egyenlegét mutatja.

A 11. számú melléklet az önkormányzat eredeti létszámkeretét és a teljesítési adatokat tartalmazza.

A 12., 12/A., 12/B., 12/C számú mellékletek az intézmények kiemelt előirányzatait és azok teljesítését szemlélteti feladatcsoportonként. A részletezés tartalmazza a kiadásokat és bevételeket, továbbá számot ad arról, hogy egy-egy feladatcsoportot a saját bevétele mellett, a központi támogatáson felül milyen összegű önkormányzati támogatásban kell részesíteni a működés biztosítása érdekében.
A 13. számú melléklet a finanszírozási ütemtervet és teljesülését ismerteti. Számot ad az eredetileg tervezett és a módosított támogatási előirányzat adatokról, azok teljesüléséről. A teljesítési adatok részét képező munkabér és MÁK beutaló (személyi jellegű kifizetések állam felé történő befizetési kötelezettségei) a foglalkoztatott létszám havi rendszerességgel megjelenő bér és járulék kiadásait tartalmazza. A táblázat adatai tájékoztatnak az intézményeink finanszírozásáról negyedéves bontásban. 

A 14. számú melléklet a likviditási tervet és a tényadatokat tartalmazza. A képviselő-testület teljes körű tájékoztatása érdekében a pénzforgalmi adatok felhasználásával negyedéves bontásban intézményi szintű és összevont önkormányzati adatsor készült. 

Tisztelt Képviselő-testület!

Kérem a tisztelt Képviselő-testületet, hogy az III. negyedévi költségvetési gazdálkodásról összeállított tájékoztató alapján elemezze a gazdálkodást és fogadja el a tájékoztatót.

Mezőhegyes, 2015. november 16.










Mitykó Zsolt
polgármester

	Előterjesztést készítette:
	Laurinyeczné Hurguly Éva pénzügyi vezető

	Látta:
	Hupucziné Györki Julianna jegyző

	Tárgyalta:
	Pénzügyi, Településfejlesztési és Turisztikai Bizottság

	Szükséges szavazat:
	Egyszerű többség


Erre a linkre kattintva érhető el az előterjesztés melléklete
25-2/2015.

Mezőhegyes Város Önkormányzatának Képviselő-testülete
.../2015.(__.__) önkormányzati rendelete
Az önkormányzat 2015. évi költségvetéséről szóló 5/2015.(II.26.) önkormányzati 
rendelet módosításáról
Mezőhegyes Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában, továbbá az államháztartásról szóló 2011. évi CXCV. törvény 23.§ (1) bekezdése, valamint Magyarország helyi önkormányzatairól szóló 2011. évi CLXXXIX. törvény 42. §-ában meghatározott feladatkörében eljárva a 2015. évi költségvetésről a következőket rendeli el:            
1. §  A rendelet 3.§-a helyébe az alábbi rendelkezés lép:


„3. § (1) A Képviselő-testület az önkormányzat 2015.évi költségvetését



1.080.528 ezer forint költségvetési bevétellel,



1.081.828 ezer forint költségvetési kiadással,



     - 1.300 ezer forint költségvetési egyenleggel,




    40.520 ezer forint finanszírozási bevétellel,



    39.220 ezer forint finanszírozási kiadással,



      1.300 ezer forint finanszírozási egyenleggel, összességében


    
             0 ezer forint összevont egyenleggel állapítja meg.

 (2) A 3.§ (1) bekezdésében megállapított bevételi főösszeg forrásonkénti megoszlását a Képviselő-testület az alábbiak szerint határozza meg:








      (adatok ezer forintban)
	Bevételek megnevezése
	Működési
	Felhalmozási
	Összesen

	Közhatalmi bevételek
	189.879
	29.548
	219.427

	Működési bevételek
	171.339
	0
	112.355

	Felhalmozási bevételek
	0
	64.465
	64.465

	Önkormányzat központi támogatásai
	386.352
	0
	386.352

	Támogatásértékű bevételek
	0
	0
	0

	Átvett pénzeszközök
	238.745
	200
	238.945

	KÖLTSÉGVETÉSI BEVÉTELEK
	986.315
	94.213
	1.080.528

	Költségvetési maradvány igénybevétel
	3.277
	27.250
	30.527

	Hitel, kölcsön bevételei
	0
	9.993
	9.993

	FINANSZÍROZÁSI BEVÉTELEK
	3.277
	37.243
	40.520

	BEVÉTELEK ÖSSZESEN
	989.592
	131.456
	1.121.048


(3) A bevételi főösszeg bevételi forrásonkénti részletezését az 1. számú melléklet, működési és felhalmozási cél szerinti részletezését a 3. számú melléklet tartalmazza.

 (4) A központi támogatások jogcímeit és összegeit a Képviselő-testület a 2. számú melléklet szerinti részletezésben hagyja jóvá.”
2. § A rendelet 4.§-a helyébe az alábbi rendelkezés lép:
„4.§ (1) A 3. § (1) bekezdésében megállapított kiadási főösszeg kiemelt előirányzatonkénti megoszlását a Képviselő-testület az alábbiak szerint határozza meg:








(adatok ezer forintban)
	Kiadások megnevezése
	Működési
	Felhalmozási
	Összesen

	Személyi juttatások
	490.284
	0
	490.284

	Munkaadót terhelő járulékok
	113.871
	0
	113.871

	Dologi jellegű kiadások
	336.129
	0
	336.129

	Ellátottak juttatásai
	30.570
	0
	30.570

	Pénzeszközátadások
	8.813
	10.293
	19.106

	Beruházási kiadások
	0
	79.482
	79.482

	Felújítási kiadások
	0
	11.035
	11.035

	Felhalmozási kölcsönök
	0
	0
	0

	Tartalékok
	1.351
	0
	1.351

	Költségvetési kiadások
	981.018
	100.810
	1.081.828

	Hiteltörlesztések
	0
	30.646
	30.646

	Áht-n belüli megelőlegezések
	8.574
	0
	8.574

	FINANSZÍROZÁSI KIADÁSOK
	8.574
	30.646
	39.220

	Kiadások összesen
	989.592
	131.456
	1.121.048


(2) A kiadási főösszeg költségvetési címenként és kiemelt előirányzatonkénti részletezését a 1. számú melléklet tartalmazza.    
(3) A felhalmozási hiány külső finanszírozását 9.993 ezer forint összegű fejlesztési célú adósságot keletkeztető ügylet biztosítja.”
3. §  A rendelet 5.§-a helyébe az alábbi rendelkezés lép:
„5. § (1) A Képviselő-testület  
     
a beruházások előirányzatát 


  79.482 ezer forint összegben,      

    
 a felújítások előirányzatát 

  
  11.035 ezer forint összegben  hagyja jóvá.
(2) A felújítási kiadásokat célonként valamint a beruházási kiadásokat feladatonként a 4. számú melléklet tartalmazza.”
4. § A Rendelet 5. számú melléklete helyébe e rendelet 5. számú melléklete lép.

5. § A Rendelet 6. számú melléklete helyébe e rendelet 6. számú melléklete lép.

6. § A Rendelet 7. számú melléklete helyébe e rendelet 7. számú melléklete lép.

7. § A Rendelet 8. számú melléklete helyébe e rendelet 8. számú melléklete lép.

8. § A Rendelet 9. számú melléklete helyébe e rendelet 9. számú melléklete lép.

9. § A Rendelet 8. §-a helyébe az alábbi rendelkezés lép:
„8.§ (1) A Képviselő-testület az önkormányzat  
· működési tartalékát 

     1.351 ezer forint összegben,     

· felhalmozási tartalékát 

            0 ezer forint összegben hagyja jóvá.

(2) A tartalék részletezését a 10. számú melléklet tartalmazza.

(3) A Képviselő-testület a tartalékkal való rendelkezés jogát fenntartja magának.”

10. § A Rendelet 11. számú melléklete helyébe e rendelet 11. számú melléklete lép.

11. § A Rendelet 12.,12/A.,12/B.,12/C. számú melléklete helyébe e rendelet 12.,12/A.,12/B.,12/C. számú melléklete lép.

12. § A Rendelet 13. számú melléklete helyébe e rendelet 13. számú melléklete lép.

13. § A Rendelet 14. számú melléklete helyébe e rendelet 14. számú melléklete lép.

14. § Ez a rendelet a kihirdetés napján lép hatályba, rendelkezéseit 2015. január 1. napjától kell alkalmazni.
Mezőhegyes, 2015. november hó 

                                  Mitykó Zsolt                                                 Hupucziné Györki Julianna
                                  polgármester                                                                jegyző

INDOKOLÁS

Az önkormányzat 2015. évi költségvetéséről szóló 5/2015.(II.26.) önkormányzati számú rendelet módosításához

Mezőhegyes Város Önkormányzatának 2015. évi költségvetéséről szóló 5/2015. (II.26.) Ö. számú rendeletében jóváhagyott eredeti előirányzat és a költségvetés főösszege 2015. III. negyedévben 645.324 ezer forinttal csökkent.

A költségvetési főösszeg módosulását a képviselőtestületi döntések, az évközi központi támogatások, az átvett pénzeszközök, a saját bevételek állományának változásai, valamint a beruházási, felújítási előirányzatok zárolása okozták. Az eredeti előirányzat változásait részleteiben a 18. számú melléklet szemlélteti.

	Előterjesztést készítette:
	Laurinyeczné Hurguly Éva pénzügyi vezető

	Látta:
	Hupucziné Györki Julianna jegyző

	Tárgyalta:
	Pénzügyi, Településfejl. és Tur.-i Bizottság

	Szükséges szavazat:
	Minősített többség


Erre a linkre kattintva érhető el az előterjesztés melléklete
                                    Mezőhegyes Város Jegyzőjétől
                            Mezőhegyes, Kozma Ferenc utca 22. 5820

25-3/2015.

ELŐTERJESZTÉS

Beszámoló a Mezőhegyesi Polgármesteri Hivatal 2015. évben végzett tevékenységéről

Tisztelt Képviselő-testület!
A Magyarország helyi önkormányzatairól szóló 2011. évi CLXXXIX. törvény 81. § (3) bekezdésének f) pontja a jegyző feladatául határozza meg, hogy évente beszámoljon a Polgármesteri Hivatal tevékenységéről. E kötelezettségemnek teszek eleget az alábbiakban.

Bevezetőmben általánosságban, majd szakterületenként részletesen adok számot a 2015-ben végzett munkánkról.

Negyven év szolgálati és 37 év közszolgálati jogviszony után nyugállományba vonulok 2015. december 1-jével, ezért jelen beszámoló az utolsó általam készített jegyzői beszámoló.

Köszönöm az elmúlt évek közös munkáját mind a Képviselő-testületnek, mind a Bizottságok volt és jelenlegi tagjainak, és végül, de nem utolsó sorban kollégáimnak.

Beszámolóm a hivatali struktúrát figyelembe véve készült. A Polgármesteri Hivatal 5 csoportra tagolódik: Titkárság, Igazgatási csoport, Adóügyi csoport, Műszaki-Városfejlesztési csoport és Pénzügyi – Gazdálkodási csoport.

A következőkben a csoportok munkájának bemutatása történik. 

A Titkárság feladatai 2015. évben

A titkárság létszáma 3 fő, melynek feladatai az alábbiak:

1. A Képviselő-testület és Bizottságai működéséhez kapcsolódó feladatok,

2. Személyzeti feladatok,

3. Iktatással, irattározással, selejtezéssel kapcsolatos feladatok,

4. Polgármester munkájához kapcsolódó feladatok,

5. PR tevékenység, rendezvényszervezés, településmenedzsment

6. Pályázatokkal kapcsolatos teendők

7. Továbbképzésekkel kapcsolatos teendők

8. Egyéb titkársági feladatok

1. Képviselő-testület és Bizottságai működéséhez kapcsolódó feladatok

A Képviselő-testület és Bizottságai működéséhez kapcsolódó feladatok alkotják a csoport munkájának jelentős részét.

Előkészítik a képviselő-testület munkatervét, az ülések elé kerülő napirendeket, előterjesztéseket, rendelet-tervezeteket.

A képviselő-testület ülése anyagának összeállítását követően továbbítják azt az informatikus segítségével a képviselő-testület és a bizottságok tagjainak, valamint a nyilvános anyagokat a sajtó képviselőinek és az érdeklődőknek.

Megszervezik a Bizottságok és a Képviselő-testület üléseit.

Felelősek a Képviselő-testület, az Ügyrendi, Oktatási, Közművelődési és Sport Bizottság, a Pénzügyi, Településfejlesztési és Turisztikai Bizottság és az Együttes Bizottsági ülések jegyzőkönyveinek határidőben történő elkészítéséért és a Kormányhivatal felé való továbbításért. A jegyzőkönyvek megküldésének határideje 15 nap, ami rendkívül rövid idő, tekintettel az ülések gyakoriságára és a képviselő-testületi ülések hosszúságára. Ezért kiemelten fontossá vált a jegyzőkönyvek minél gyorsabb hitelesítése, amelyre a jövőben is fokozottan kérjük a tisztelt Képviselő-testület és a bizottságok tagjainak segítségét.

A titkárság koordinálja a testületi döntések végrehajtását.

A felgyorsult jogalkotás és a képviselő-testület döntései szükségessé teszik az önkormányzati rendeletek rendszeres felülvizsgálatát, módosítását, kiegészítését, illetve új rendeletek alkotását. A titkárság köztisztviselői részt vesznek az új és módosító rendeletek megalkotásában, közzéteszik a rendeleteket (helyben, a városi honlapon és újságban, valamint a Nemzeti Jogszabálytárban), gondoskodnak a rendeletek Kormányhivatalnak való megküldéséről. Módosítás esetén egységes szerkezetbe foglalják a rendeleteket, melyeket szintén minden alkalommal megküldenek a Nemzeti Jogszabálytárba és a város honlapjára.

Vezetik a képviselő-testület döntéseinek, rendeleteinek, a bizottságok határozatainak nyilvántartását. 

Ellátják a képviselő-testület és a bizottságok ügyviteli teendőit, a képviselő-testület és a bizottságok tagjai vagyonnyilatkozat-tételével kapcsolatos adminisztratív feladatokat.

      A Képviselő-testület az alábbi táblázatban feltüntetett számú rendes és rendkívüli ülést tartott, és az alábbi számú határozatokat hozta, rendeleteket alkotta:

	
	2015. október 31-ig 

	Testületi ülések száma
	24

	Rendeletek 
	16

	Határozatok
	223


A Bizottságok az alábbi számban üléseztek és hoztak határozatokat:

	
	        2015. október 31-ig

ülés                                határozat

	Pénzügyi, Településfejlesztési és Turisztikai Bizottság
	10                                       104

	Szociális és Egészségügyi Bizottság
	16                                       252                                      

	Ügyrendi, Oktatási, Közművelődési és Sport Bizottság
	11                                        79


2. Személyzeti feladatok

A Titkárság feladatainak második legnagyobb része a személyzeti munka.

Magában foglalja a Képviselő-testület, mint munkáltató, és mint fenntartó döntés-előkészítését és annak végrehajtását, a jegyző munkáltatói joggyakorlásának adminisztrációját, a közalkalmazotti-és köztisztviselői törvényből adódó nyilvántartások vezetését.

A titkárság feladata az önkormányzat köztisztviselőinek, közalkalmazottainak (gazdasági ágazatba tartozó közalkalmazottak, a tanyagondnokok, az egészségügyi ágazat közalkalmazottai, a Szociális Intézményegység közalkalmazottai), valamint a Munka Törvénykönyve alapján foglalkoztatott munkavállalói, továbbá a jegyző, az aljegyző, a polgármester és az alpolgármester munkaügyi iratainak elkészítése. Így kinevezésük, átsorolásuk, átirányításuk, adatlapjuk vagy kinevezésük módosítása, bér- vagy illetményváltozásaikról szóló értesítés készítése és a jogviszonyuk megszüntetése.

Az iratok előkészítése után a KIR3-intézményi munkaügyi programmal történik a fenti iratok elkészítése. A KIR3 intézményi modulból 2015. november 16-ától – immár gyakorlatban is - KIRA modul lesz, mellyel kapcsolatos oktatáson a köztisztviselők részt vettek, azonban az új modul gyakorlati elsajátítása a rendszer tényleges elindulása után lesz folyamatos.

Az elkészült iratokat, annak mellékleteivel (TB biztosítotti bejelentés, magánynyugdíj tagságról szóló nyilatkozat, munkabérből levonandó tartozásról szóló nyilatkozat) elektronikus és papír alapon kell megküldeni a Magyar Államkincstár Békés Megyei Igazgatóságának.

Az elkészített köztisztviselői, közalkalmazotti kinevezések és munkaszerződések mellé komplett személyi anyagot állítanak össze. Vezetik a törvényből adódó, személyzeti adatokra vonatkozó nyilvántartásokat, a változásokat folyamatosan bedolgozzák (besorolási fokozatok, következő fizetési fokozatba való lépési időpontok, illetményösszesítés, jubileum).

A titkárságon történik a nyugdíjazással kapcsolatos feladatok ellátása is.

A személyzeti adatokról, a foglalkoztatásról, a létszám változásairól rendszeresen statisztikát készítenek. 

A munkáltatói pályázatokat megjelentetik a Belügyminisztérium Közszolgálati Személyzetfejlesztési Főigazgatóságának internetes oldalán, a közlönyökben, és a helyben szokásos módon.

A Polgármesteri Hivatal állományi létszáma 2015. november 1-jén 28 fő volt. Ebből a létszámból 1 fő ügykezelő (telefonközpont), 2 fő pedig fizikai állományú munkavállaló. Jómagam jegyzői közszolgálati jogviszonya 2015. november 30-án szűnik majd meg. A köztisztviselők létszáma tehát 2015. december 1-jétől 24 fő lesz.

2015. évben 1 köztisztviselő volt GYES-en, aki várhatóan 2016. évben áll újra munkába. Helyére 1 fő került korábban kinevezésre, határozott időre, helyettesítés céljából, de őt 2015. augusztusától – egy másik, azonos területen dolgozó kollégánk nyugdíjba vonulása okán – határozatlan időre kinevezett köztisztviselőként foglalkoztatjuk tovább, a korábbihoz képest bővített munkakörben.

2015. évben két köztisztviselő ment illetve megy nyugdíjba. Egyikük – a volt pénzügyi csoportvezető, Garamvölgyi Lászlóné - munkájának ellátását szervezeten belüli átcsoportosítással oldottuk meg, helyére egyik köztisztviselő kollégánk került kinevezésre. A másik nyugdíjba vonuló én magam leszek, 2015. december 1.-jével. A jegyzői pályázatot munkatársaim kiírták és közzétették a város honlapján és a Belügyminisztérium Közszolgálati Személyzetfejlesztési Főigazgatóságának internetes oldalán, a jelentkezési határidő 2015. november 25-én jár le. 2015. november 28-áig a polgármester dönt az utódom személyéről.

Egy fő pénzügyi ügyintéző kolléganőnk közszolgálati jogviszonya 2015. október 31.-ével áthelyezéssel megszűnt, ezért a már távozása előtt is megfogyatkozott pénzügyi-gazdálkodási csoportba 1 fő köztisztviselő felvétele vált szükségessé, a csoport igen jelentős munkaterhe miatt. Az egy fő pénzügyi ügyintéző felvétele 2015. októberében megtörtént.

2015. évben egy fő fizikai munkavállaló munkaviszonya közös megegyezéssel szűnt meg, egy fő köztisztviselő közszolgálati jogviszonya pedig áthelyezéssel. Kettejük helyére senkit nem vettünk fel, munkájukat egyes kollégáink látják el, korábbi munkakörük bővítésével.

A Járási Hivatal takarítása miatt 1 fő fizikai munkavállalóval kötöttünk munkaszerződést 2013-ban, munkaviszonya azonban – kérésére - 2014. szeptember 30-án megszűnt. Helyére egészen máig nem vettünk fel senkit.

2013. végén az egészségügyi ágazatban foglalkoztatott közalkalmazottaink létszáma még 5 fő volt. 2014. őszére ez a létszám 2 főre csökkent. Ez a létszám máig nem változott.

A gazdasági ágazat létszáma 2015. évben 1 fővel (Balázs Sándor karbantartó) emelkedett, melyről a Képviselő-testület döntött.

A Szociális Intézményegység létszáma 1 fővel csökkent 2015. évben, helyére a Képviselő-testület 1 fő közalkalmazottat nevezett ki.

Az önkormányzati dolgozók körében egyéb személyi, szervezeti változás nem történt.

3. Iktatással, irattározással, selejtezéssel kapcsolatos feladatok
Az iratok kezelését a közfeladatot ellátó szervek iratkezelésének általános követelményeiről szóló 335/2005. (X.29.) Korm. rendelet alapján alkotott iratkezelési szabályzat alapján kell végezni. 

A hivatalban a központi iktatást 1 fő végzi.

A posta felbontását követően kezdődik a beérkezett levelek érkeztetése, iktatása (főszám, alszám). Az iktatás elektronikus úton, a Winiktat iktatóprogrammal történik 2003. óta.

Kimutatás az iktatott főszám - alszámokról:

	Iktatott dokumentumok
	2015. november 16-ig

	Főszám
	Önkormányzat -                       472

Polgármesteri Hivatal -          3164

	Alszám
	Önkormányzat –                    3934

Polgármesteri Hivatal -          8693


Minden iktatott ügyirat irattári jelet - selejtezési kódot kap, ez alapján történik később az irattározás. Az irattározás lényegi része az ügyiratok irattári jelekként való szétválogatása-kódolása, a kódok alapján az ügyiratok visszakereshetőségének biztosítása.

Az irattári jeleket az önkormányzati hivatalok egységes irattári tervének kiadásáról szóló 78/2012. (XII.28.) BM rendelet határozza meg. 

Az irattárban elhelyezett iratokat folyamatosan figyelni kell, selejtezési idő letelte után gondoskodni kell azok Levéltárba történő elhelyezéséről, illetve selejtezéséről.

A titkárság minden év elején elkészíti az előző évben iktatott ügyiratokról szóló hatósági összesített statisztikát. A statisztika nagyon összetett, az egész hivatal éves munkáját adatokban tömörítő összesítés, mely magában foglalja az ügyiratforgalomról, az önkormányzat önkormányzati – és államigazgatási hatósági ügyekben hozott döntéseiről szóló adatokat.

4. A polgármester munkájához kapcsolódó titkársági feladatok

A teljesség igénye nélkül: különféle levelezések és telefonhívások lebonyolítása; meghívókra, találkozókra, továbbképzésekre történő jelentés; meghívók készítése illetve küldése; beszédek gépelése; üdvözlőlapok, meghívók küldése; vendégek fogadása.

5. Az alpolgármester munkájához kapcsolódó titkársági feladatok

A titkárság feladatát képezi az alpolgármester levelezéseinek és telefonhívásainak lebonyolítása, meghívókra, találkozókra, továbbképzésekre történő jelentése, beszédeinek gépelése, vendégeinek fogadása is.

6. PR tevékenység, rendezvényszervezés, településmenedzsment

A titkárság feladatát képezi az önkormányzat által szervezendő, vagy az önkormányzat társszervezésében megvalósuló rendezvények megszervezése, illetve a megszervezésben való közreműködés. A titkárság részt vesz a rendezvények programjának összeállításában, meghívja a vendégeket, beszerzi a programhoz szükséges kellékeket, tárgyakat, reprezentációs anyagokat, ajándékokat, díjakat, kitüntetéseket. Biztosítja a rendezvények, konferenciák egyéb személyi és tárgyi feltételeit. A rendezvények megszervezésével kapcsolatos hivatalos levelezést is lebonyolítja (az érintett államigazgatási szervekkel, más szervezőkkel, szolgáltatókkal, a társszervezőkkel, szereplőkkel, a meghívottakkal, a sajtó képviselőivel). A titkárság ezen munkájában rendszerint együttműködik a József Attila Általános Művelődési Központ rendezvényszervezőivel. 

7. Pályázatokkal kapcsolatos teendők
A titkárság közreműködik a kulturális és művészeti témájú pályázatok kidolgozásában, beküldésében. Nyertes pályázat esetén részt vesz annak végrehajtásában, segít a költségek elszámolásában. 

A titkárság folyamatosan figyeli az egyéb pályázati lehetőségeket is, és továbbítja az érintett kollégáknak, civil szervezeteknek, magánszemélyeknek.

8. Továbbképzésekkel kapcsolatos teendők

A titkárság feladata a köztisztviselők képzéseinek, továbbképzéseinek megszervezése, regisztrációjuk, ezzel kapcsolatos adminisztrációs feladatok elvégzése. Koordinálja a közigazgatási alapvizsgákat, szakvizsgákat, egyéb továbbképzéseket.

2014-től online felületen keresztül történik az éves továbbképzési tervek összeállítása, és az éves továbbképzés szervezeten belüli lebonyolítása (regisztráció, beosztás, jelentkeztetés, egyénileg: képzés elvégzése e-learning/online formában vagy jelenléti kurzuson, vizsga teljesítése, tanúsítványok letöltése, a személyi anyagokban történő elhelyezés)

A titkárság éves statisztikát is készít a továbbképzések teljesítéséről. Szükség esetén év közben módosítja a továbbképzési tervet, melyről a Békés Megyei Kormányhivatalt és a továbbképzések lebonyolításáért felelős Nemzeti Közszolgálati Egyetemet is értesíti.

Gondoskodik az éves továbbképzési terv végrehajtásáról, figyelemmel követi az egyes, egyéni továbbképzési tervek határidőben való teljesítését.

9. Egyéb titkársági feladatok

Legfontosabb egyéb feladat a köztisztviselők teljesítményértékelésének lebonyolítása, mely 2013-tól szintén elektronikusan történik, a TÉR online felületen keresztül, melynek használata igen összetett. Félévente kell teljesítménykövetelményeket meghatározni, és az előző félévi teljesítményt értékelni, a féléves értékelések alapján év végén minősíteni is kell a köztisztviselőket. A teljesítményértékelések elkészítése jelentős adminisztrációs terhet jelent.

A Polgármesteri Hivatalhoz vagy az önkormányzathoz érkező, általános szervezeti statisztikák és adatszolgáltatások is a titkárság feladatát képezik.

El kell végezni a köztisztviselők, az önkormányzat intézményvezetői vagyonnyilatkozat-tételi kötelezettségével kapcsolatos adminisztrációs feladatokat. 

Vezetni kell a közszolgálati nyilvántartásokat.
A titkárság feladata meghatározni a dolgozók éves szabadságnapjait a Kttv., Kjt. és az Mt. alapján. 

A titkárság szabadságolási ütemtervet készít, naprakészen vezeti a szabadság-nyilvántartást.

A köztisztviselők és közalkalmazottak részére az utazási utalványt  minden év március 31-ig kiállítja a 85/2007 (IV.25.) Korm .rendelet alapján.

Feladatát képezi a köztisztviselők, tanyagondnokok, a gazdasági ágazat dolgozóinak a rendkívüli munkavégzések elrendelésének vezetése, iktatása, a szabadidő kivétel engedélyének vezetése.

Koordinálja a tanyagondnokok munkáját (felmerülő vidéki utak esetén azok beosztása, szervezése) jelenléti ívük elkészítése, menetlevelek kiadása, sorszámozása, vezetése. Vezeti a tanyagondnokok havi ügyfél -, és útforgalmi statisztikáját.

Elvégzi az ingó-és ingatlan árverési hirdetmények kifüggesztését, majd  meghatározott idő után záradékkal ellátva visszaküldi azokat.

Feladat még a hivatal telefonközpontjában való helyettesítés, a központi e-mail címre érkező levelek, kérelmek, ajánlatok kezelése.

Aljegyzői beszámoló 2015. év
Az aljegyző a jegyző általános helyettese, és az igazgatási csoport közvetlen vezetője.

A csoport létszáma: 8 fő (A létszám 2014. évhez képest 1 fővel csökkent)

Az aljegyző 2015. évben elvégzett fontosabb feladatai:
1. A társasházak feletti törvényességi felügyelet ellátása

2. A bizottságok munkájának koordinálása

3. A „Kitörési pont a háztáji gazdaságok irányába” elnevezésű pilot közmunka program koordinálásában való közreműködés.
4. Közmunka átfogó irányítása, szervezés, egyeztetés

5. Közbiztonsági referensi feladatok ellátása – állománytábla feltöltése, jelentések készítése, együttműködés a polgárvédelmi és katasztrófavédelmi szervekkel, tervek előkészítése, gyakorlatok – továbbképzések szervezése.

6. A tanyagondnokok szakmai irányítása – 2015. évben elősegítette az új tanyagondnoki gépjárművek beszerzését.

7. Tűzvédelem, munkavédelem, érintésvédelem feladatainak ellátása

8. Közérdekű panaszok, bejelentések kivizsgálása

9. Közérdekű munkavégzés szervezése – jelentések készítése a munkaügyi központ, a bíróságok és a pártfogó felügyelő felé

10. Birtokvédelmi ügyek intézése

11. Városi Havilappal kapcsolatos jelentések

12. Földügyekben egyeztetés az NFA-val

13. Rendezvényszervezésben való közreműködés

14. Pályázatfigyelés

15. A közterület-felügyelő irányítása

16. Sporttal és szabadidősporttal kapcsolatos adminisztratív feladatok ellátása

Beszámoló az igazgatási csoport 2015. évi munkájáról
Kereskedelem

A bejelentés köteles és működési engedélyhez kötött kereskedelmi tevékenységgel kapcsolatos ügytípus minden héten előfordulónak számít. Üzletek szűnnek meg, újak jönnek létre. A már működő kereskedők rendszeresen élnek termékkör módosítással és a nyári, valamint őszi időszakban nyitvatartási idő-változtatással. A kereskedők, egyéni vállalkozók, őstermelők mozgásterét, gyorsabb üzletmenetét nagymértékben segíti az előírt ügyintézési határidőtől jóval rövidebb idő alatt lefolytatott eljárás, kiadott engedély. Az ügyfelek számára nyújtott részletes és alapos tájékoztatás megkönnyíti felkészülésüket az üzletnyitásra, ezáltal az üzletek ellenőrzésében közreműködő szakhatóságok sem tapasztaltak az elmúlt év során kirívó szabálytalanságokat. Az üzleteket érintő változásokról a szakhatóságok  írásbeli értesítése kötelező. 

A 2015. március 15-ei időponttal hatályba lépett 2014.évi CII. törvény a kiskereskedelmi szektorban történő vasárnapi munkavégzés tilalmáról, felbolygatta  a kedélyeket. A bevezetését követő időszakban jó néhány jogértelmezési probléma merült fel, a kérdéskör politikai, közgazdasági, társadalmi viták kereszttüzébe került. Az újabb és újabb felmerült kérdés hatására ugyan a törvény visszavonásra nem , pusztán módosításra került a 2015.évi LVI. törvénnyel, mely jogszabály a nyitvatartási idő kezdő időpontjára tett engedményt. A nyitás kezdőidőpontját 6 óráról 4 óra 30 percre változtatta meg. Településünkön a jogszabályváltozás eredményeképpen az egyéni vállalkozáson alapuló kereskedelmi egységek közül is kényszerültek egyesek nyitvatartási idő változtatásra, de a nagyobb üzleteink is kénytelenek voltak változtatni, hiszen számukra nem maradt lehetőség ( a 4 engedélyezett hétvége kivételével) a vasárnapi nyitva tartásra.

A kezdeti zavar leküzdése után a településünkön szolgáltató kereskedők mindent elkövettek azért, hogy a tőlük megszokott színvonalon szolgálják ki és tartsák meg vevőkörüket.

Szálláshelyek
A kereskedelmi és nem üzleti céllal üzemeltetett szálláshelyek, valamint az üzleti célú egyéb szálláshelyek vonatkozásában nincs nagy mozgás, viszonylagos állandósulás jellemzi ezt a területet. A nagyobb befogadóképességgel bíró intézmények igyekeznek adottságaikat kihasználni ily módon is, a magánszálláshelyek száma azonban csekély. Az összes szálláshely lehetőség jelenleg igencsak lefedi az idegenforgalmi igényeket. A Békés Megyei Harruckern János Közoktatási Intézmény Mezőhegyesi Iskolája fenntartó változások okán változtatta több ízben kollégiumához kötött szálláshely szolgáltatását, jelenleg nincs érvényes szálláshely biztosítási engedélye az új névvel és fenntartóval működő tanintézménynek.

Új színfoltja lett településünknek a 6-os majorban a TOPRIELLA Kft. által életre keltett időszaki, ifjúsági katonai és rendvédelmi tábor
Mezőgazdaság

Minden évben van példa arra, hogy ingatlan tulajdonosok elhanyagoló magatartása következtében gyomos, netán parlagfűvel fertőzött területeket találunk, melynek következtében  a közterület felügyelő jelzése alapján, több alkalommal került sor felszólításra. Jelzés alapján írásban hívtuk fel az ingatlantulajdonosok figyelmét a gyommentesítésre és az esetleges parlagfű-mentesítésre. A lakosság együttműködő tevékenysége és a közcélú foglalkoztatás eredményeképpen a városban a parlagfű-mentesítési tevékenység folyamatosan sikeresen megvalósul. A határszemlére vonatkozó felhívás, egyéb tájékoztató anyag a hivatalban, a belterületi, valamint majori hirdetőtáblákon egyaránt kifüggesztésre került.

A parlagfű elleni védekezésre kiemelt figyelmet szentelünk.

A termőföldekre vonatkozó haszonbérleti, vagy vételi ajánlatok közzététele /kifüggesztése/ is nagyon gyakori ügyfajta. 2015. évben összesen 170 földdel kapcsolatos ügy indult. Ezen belül március hónapban az NFA megkereste Hivatalunkat és a 2013-évben meghirdetett 52 db állami tulajdonú mezőhegyesi szántóföldi ingatlan jövőbeni haszonbérleti  pályázati kiírás nyerteseinek, augusztus hónapban  a 2014.évben meghirdetett 46 db állami tulajdonú mezőhegyesi szántóföldi ingatlan jövőbeni haszonbérleti pályázati kiírás  nyerteseinek, valamint elszórtan 3 termőföld pályázat kifüggesztését kérte.

Az NFA az általa kiírt pályázatokat megjeleníti honlapján, de a többi közzétételi kérelmet az ügyintézőnek kell bonyolult elektronikus rendszer és ügymenet segítségével eljuttatni a kormányzati portálra. Több különálló földrészlet esetében ez több órás művelet is lehet.

Az új Földforgalmi törvény, valamint a végrehajtására kiadott rendeletek szabályozása alapján lényegesen hosszabb és összetettebb lett a földforgalmi ügymenet, a korábbinál hosszabb időt tölt az ügy az ügyintézőnél, és a korábbinál több eljárási cselekményt kell lefolytatni. Év vége felé közeledve elindult a Nemzeti Földalapba tartozó termőföldek árverezési eljárása, mely várhatóan hatalmas munkatöbbletet fog jelenteni a mezőgazdasági ügyintézés területén.

Önkormányzati ingatlanok

Ez évben  önkormányzati tulajdonú lakás ingatlan értékesítésére nem került sor.

Az önkormányzati bérlakások vonatkozásában szinte folyamatos mozgás tapasztalható, bérletek szűntek meg, új bérlők kerültek kijelölésre. A lakások állagának megóvását figyelemmel kísérjük, a szükséges javítási, karbantartási munkálatokat a Karbantartó Részleg végzi el. A bérlakások bérletbe adása, illetve leadása esetén minden alkalommal sor kerül átadás-átvételi jegyzőkönyv elkészítésére,  valamint leltározásra, lejegyzésre kerül a mérőórák aktuális állása. A felhasználó változásról és a mérőórák aktuális állásáról a szolgáltatók értesítése minden esetben megtörténik. Ezen feladatkörhöz tartozik még előterjesztések készítése a Képviselő-testület vagy a Pénzügyi, Településfejlesztési és Turisztikai Bizottság elé. Problémát jelent a bérleti díj fizetési, illetve nem fizetési morál, valamint az is, hogy egyre gyakoribb a szolgáltatási díj hátralék a bérlők részéről. A figyelmeztetések kevés eredményt érnek el.

Közgyógyellátás

A Szociális törvény alapján az alanyi és a normatív közgyógyellátásra való jogosultságról a járási hivatal, a méltányossági közgyógyellátásra való jogosultságról a jegyző dönt. A Képviselő testület ez évben nem alkalmazta méltányossági közgyógyellátást, mint szociális ellátási formát.

Birtokvédelem     

A birtokvédelem kérdéskörét korábban a Polgári Törvénykönyvről szóló 1959. évi IV. törvény (Ptk.) 188. § - 192. §-aiban foglalt rendelkezések és a 2009 októberében hatályba lépett, a jegyző hatáskörébe tartozó birtokvédelmi eljárásról szóló 228/2009. (X.16.) Korm. rendelet szabályozták. 2014. március 15-én hatályba lépett a 2013. évi V. törvény az új Polgári törvénykönyvről, valamint teljesen új eljárási rendet léptetett életbe  2015. március 01-től kezdődően a 17/2015. (II.16.) Korm. rendelet. Szigorodott az eljárás, rövidültek a határidők. 

Fakivágási ügyek
A közterületen lévő fás szárú növények kivágásának engedélyezése jegyzői hatáskörbe tartozó feladat. A fás szárú növények védelméről szóló 346/2008.(XII.30.) Kormányrendelet részletesen szabályozza a telepítés , fenntartás, kivágás és pótlás szabályait. Városunk rendezettségéhez hozzátartozik a környezeti, időjárási hatások miatt, vagy elöregedés következtében kipusztult, vagy sérültté vált fák kivágása, szükség szerinti pótlása. Évente több alkalommal érkezik fakivágási kérelem, melyben az eljárás lefolytatása szintén jegyzői hatáskörbe tartozó feladat.
A szerteágazó munkakörből ered továbbá az is, hogy jelentős mennyiségű jelentési kötelezettség terheli az ügyintézőt, elsősorban a KSH felé, mely ügyfajtánként különböző regionális KSH alegységekhez kerül beküldésre.

Az egyes ügykörökhöz tartozó nyilvántartások felfektetése, aktualizálása, közzététele szintén nagyon sok időt igénylő feladat. 

A fentiekben már érintőlegesen említésre került az ügyfelek széleskörű tájékoztatása, az ügyüket érintő eljárások menetének és szükségek iratok, okmányok beszerzésének vonatkozásában. Ezen ügyintézői magatartás, valamint  a kért tanácsadás időt igénylő, ám számszakilag nem mérhető tevékenység, mégis hozzátartozik az ügyfél komfortérzetéhez, hozzásegítéséhez problémáinak megoldásában.

Táblázat a 2015. évi  kereskedelmi - mezőgazdasági ügyintézés adatairól (2015. január 1-jétől  2015. október 31-éig)

A jegyzői hatáskörű gyámhatóság feladatai

1. A rendszeres gyermekvédelmi kedvezményre való jogosultság megállapításának 

célja annak igazolása, hogy a gyermek szociális helyzete alapján jogosult a gyermekétkeztetés normatív kedvezmény, a gyermekvédelmi törvényben meghatározott természetbeni támogatás, illetve külön jogszabályban meghatározott egyéb kedvezmények igénybevételére.  Ezek a tankönyvtámogatás, étkezési térítési díj támogatás, Erzsébet utalvány. A rendszeres gyermekvédelmi kedvezményre való jogosultság egy évre szól, ezért minden évben újra kell igényelnie a szülőnek, illetve saját jogon a fiatal felnőttnek. A kérelem egész évben benyújtható. Minden gyermek jogosultságát külön-külön határozatban kell megállapítani. 2015 októberéig 275 gyermek, illetve fiatal felnőtt kapta meg a jogosultságról szóló határozatot.

2. Az Erzsébet utalvány a rendszeres gyermekvédelmi kedvezményhez kapcsolódik. Évente két alkalommal, augusztus és november hónapokban, alkalmanként 5.800,- Ft összegű támogatást jelent gyermekenként. 2015 augusztusában 266 gyermek volt, november hónapban 251 kiskorú gyermek lesz jogosult rá.

3. Gyermekvédelmi program illetve a PTR országos nyilvántartás vezetése

A gyermekvédelmi programban kell nyilvántartani a rendszeres gyermekvédelmi kedvezményre való jogosultsággal rendelkezőket.(természetes adatok, jogosultsági feltételek, határozat számok….stb) A pénzbeli és természetbeni nyilvántartási rendszerben (PTR) kell vezetni ugyanezen ellátásokra vonatkozó adatokat. Ez országos nyilvántartási rendszer, míg a gyermekvédelmi program helyi nyilvántartást képvisel.

4. Hátrányos és halmozottan hátrányos helyzet igazolása
Szorosan kapcsolódik a rendszeres gyermekvédelmi kedvezményre való jogosultsághoz. További feltételek a legfeljebb 8 általános iskolai végzettség, a szociális igazgatásról és szociális ellátásokról szóló 1993. évi III. törvény 33.§-a szerinti aktív korúak ellátása (alacsony foglalkoztatottság), az elégtelen lakókörnyezet. 

A feltételektől függően kell határozatban megállapítani egy gyermek hátrányos vagy halmozottan hátrányos helyzetét. 

2015. október 31. napjáig 76 hátrányos helyzetű és 58 halmozottan hátrányos helyzetű kiskorú részére adtuk ki az igazolást határozat formájában.

5. Védendő fogyasztó- igazolás kiadása

Védendő fogyasztó a gyermekvédelem területén az a szülő/törvényes képviselő lehet, akinek a gyermeke rendszeres gyermekvédelmi kedvezményre való jogosultsággal rendelkezik. Az EDF DÉMÁSZ, a GDF SUEZ és a Békés Megyei Vízművek által kibocsátott nyomtatványon kell igazolni az ügyfél védettségét. 2015. év októberéig 22 családnak került kiadásra ezen igazolás.

6. Az óvodáztatási támogatásra való jogosultság megállapításának célja az volt, hogy a halmozottan hátrányos helyzetű gyermekek minél korábbi életkorban kezdjék el az óvodát. 

A támogatás évente két alkalommal járt, június illetve december hónapokban, összege legelső alkalommal 20.000,-Ft, a további alkalmakkor pedig 10.000,-Ft. 

2015. június hónapban 8 gyermek részesült –e támogatási formában. (80.000,-Ft)

A Gyvt. 172. §. (1) bekezdése alapján ez év szeptemberétől az óvodáztatási támogatás megszüntették azon okból, hogy a nemzeti köznevelésről szóló 2011. évi CXC törvény 8.§. (2) bekezdésében foglaltak alapján 2015. szeptember 1 napjától kötelezővé tették az óvodai ellátást a 3. életév betöltése után.  

7. A szociális nyári gyermekétkeztetés keretében 2015. június 16. napjától 2015. augusztus 28. napjáig 150 rendszeres gyermekvédelmi kedvezményben részesülő gyermek kapott minden munkanapon naponta egyszer meleg ételt. Az ételadagokat a József Attila Általános Művelődési Központ Centrál Étterem konyhája készítette el. Az ételek előállításához szükséges alapanyagokat helyi kistermelőktől, mezőgazdasági vállalkozóktól szerezte be a Szolgáltató.
8. Megkeresések száma: 45. Ezek adatszolgáltatások, környezettanulmány, vagyonleltár és jövedelemről szóló nyilatkozat megtételének elkészítése ügyében történő belföldi jogsegélyek. 
A megkeresések az ország egész területéről érkeznek: a Békés Megyei Kormányhivatal Gyámügyi és Igazságügyi Főosztálya, Mezőkovácsházai Járási Hivatal, az Orosházai Járási Hivatal, a Baranya Megyei Kormányhivatal Komlói Járási Hivatal, az Oktatási Hivatal, Szegedi Büntetés végrehajtási Intézet, Bíróságok, Közoktatási Intézmények.
9. A Képviselő testület felé a 2015. májusi ülésen számoltunk be a jegyzői hatáskörű gyámhatósági feladatok 2014. évben történt elvégzéséről. A Képviselő-testület a 105/2015. (V.28.) kt. sz. határozatában elfogadott értékelést a gyermekek védelméről és a gyámügyi igazgatásról szóló 1997. évi XXXI. tv. 96. § (6) bekezdésének előírása szerint május 31-ig megküldtük a Békés Megyei Kormányhivatal Gyámügyi és Igazságügyi Főosztályának. 
10. A Helyi Esélyegyenlőségi Programot az Egyenlő Bánásmódról és az Esélyegyenlőség Előmozdításáról szóló 2003. évi CXXV. törvény és a helyi esélyegyenlőségi program elkészítésének részletes szabályairól szóló 2/2012. (VI. 5.) EMMI rendelet rendelkezéseivel összhangban Mezőhegyes Város Önkormányzata elkészítette 2013. évben. Két évente kell felülvizsgálni, melyre 2015. évben került sor.

A Képviselő-testület a 133/2015. (VI.24.) kt. sz. határozatával elfogadta az esélyegyenlőségi program felülvizsgálatáról szóló beszámolót.
11. Bűnmegelőzés: a gyermekjóléti szolgálat, a rendőrség, a védőnők, a helyi általános iskola és középiskola és a jegyzői hatáskörű gyámhatóság szükség esetén kapcsolatot tart. A Békés Megyei Rendőr-főkapitányság alkalmanként bűnmegelőzésre felhívó tájékoztató szórólapokat küld, melyeket a város honlapján, hirdetőtábláin, az iskolákban, és a majorokban kifüggesztünk.
A bűnmegelőzés tárgyában minden évben beszámoló készül, melyet 2015. évben a Képviselő-testület 105/2015. (V.28.) kt. sz. határozattal fogadott el. 
A jegyzői hatáskörű szociális feladatok

1. Szociális Szolgáltatástervezési Koncepció elkészítése, felülvizsgálata

A legalább kétezer lakosú települési önkormányzatnak, a településen élő szociálisan rászorult személyek részére biztosítandó szolgáltatási feladatok meghatározása érdekében szolgáltatástervezési koncepciót kell készíteni. A szolgáltatástervezési koncepció tartalmát kétévente kell felülvizsgálni és aktualizálni, mely 2014. évben megtörtént. A Képviselő-testület 168 /2014. (VI. 24. ) kt. sz. határozattal fogadott el. 

Az újabb felülvizsgálatra 2016. évben kerül sor.

2. A Szociális Kerekasztal működtetése

A szociális igazgatásról és szociális ellátásokról szóló 1993. évi III. tv. 58/B. § (2) bekezdése településünkön kötelezővé teszi a Szociális kerekasztal működtetését, különösen a szolgáltatástervezési koncepcióban meghatározott feladatok megvalósulásának, végrehajtásának figyelemmel kisérésére.

A helyi szociálpolitikai kerekasztal évente legalább egy alkalommal ülést tart.

Mezőhegyes Város Önkormányzata minden évben –e kötelezettségének eleget tesz. 

A szociális kerekasztal 2015. évben november hónapban ül össze.
3. Az Önkormányzat Szociális Intézményegysége évi szakmai munkájának ellenőrzése

Az ellenőrzés magába foglalja a Szociális Intézményegysége Gyermekjóléti Szolgálata tevékenységének, és a Szociális Intézményegység szakmai munkájának és törvényességi feltételek biztosításának ellenőrzését. 

Az ellenőrzésre minden évben sor kerül a szociális és gyermekvédelmi törvény értelmében.

2015. évben az Önkormányzat Szociális Intézményegysége 2014. évi szakmai munkája eredményességének értékeléséről szóló beszámolót a Képviselő-testület 17/2015. (V.28.) kt. sz. határozatával fogadta el. 

A Mezőhegyes Város Önkormányzata Szociális Intézményegysége Gyermekjóléti Szolgálata 2014. évi tevékenységének ellenőrzéséről szóló beszámolót a Képviselő-testület 106/2015. (V.28.) kt. sz. határozatával fogadta el. 

4. Szociális intézményegység, tanyagondnoki szolgálat és a bölcsőde működési engedélyek kezelése az NRSZH által üzemeltetett Szolgáltatói nyilvántartási rendszerben. 

A rendszer használatát a szociális, gyermekjóléti és gyermekvédelmi szolgáltatók, intézmények és hálózatok hatósági nyilvántartásáról és ellenőrzéséről szóló 369/2013. (X.24.) Kormány rendelet írja elő. A működési engedélyekben történő mindennemű változást a rendszeren keresztül kell benyújtani, kérelmezni. 

2015. évben lett a Bölcsőde működési engedélye határozatlan idejű.

A tanyagondnoki szolgálat két újonnan vásárolt gépkocsi működési engedélyének módosítása folyamatban van. 

A szociális intézményegység minden szakfeladata naprakész működési engedéllyel rendelkezik. 
Polgármester hatáskörébe utalt gyermekvédelmi feladatok
Mezőhegyes Városi Önkormányzat Képviselőtestülete a gyermekvédelem helyi rendszeréről szóló 5/2014. (III. 1.) sz. rendeletében szabályozta a pénzben és természetben nyújtott ellátási formákat, melyek a következők:
1. települési támogatás: 2015. év október hónapig, 31 család, 69 kiskorú gyermeke 297.000,- Ft pénzösszegben, 103.000,-Ft. utalvány formájában vett igénybe,
2. beiskolázási támogatás: megállapítására nem került sor 2015. évben forrás hiányában,

3. étkezési térítési díj támogatás: 2015. szeptember 1. napjától 1 kiskorú és 1 nagykorú gyermeknek, 2015. október 1. napjától   1 kiskorú és 1 nagykorú gyermeknek, került megállapításra a tanév végéig. A gyermekek és fiatal felnőttek vidéken tanuló középiskolások. 
A jegyzői hatáskörű szociális feladatok

I. Mezőhegyes Város Képviselő-testülete egyes hatásköreinek gyakorlását az egyes szociális ellátásokról és szolgáltatásokról szóló 7/2015. (II. 26.) önkormányzati rendelet 2. §-ában a polgármesterre ruházta át az alábbiak szerint:

Polgármesterre átruházott hatáskörök:

Szociális ellátás területén.

- Dönt települési támogatás ügyekben.
- Dönt köztemetés elrendeléséről

- Dönt köztemetés költségeinek megtérítése alóli felmentésről.

Települési támogatás (Rendkívüli segély):

Elemi kár esetén, rendkívüli esemény bekövetkezésekor adható. Rendkívüli élethelyzetre való tekintettel 2015. 10.31-ig 13 fő részesült rendkívüli segélyben 173.990- Ft összegben.
Köztemetés

A halálesetet bejelentő személlyel jegyzőkönyv felvételére kerül sor a körülményekről, a dokumentumok becsatolásával (halottvizsgálati bizonyítvány, halotti anyakönyvi kivonat, kérelmező, illetve családja jövedelmi igazolása, jegyzőkönyv felvétele). A helyi temetkezési vállalkozóval történő kapcsolatfelvétel után a temetés lehetséges időpontja kijelölésre kerül, ezt követően kezdődik a hozzátartozókkal a kapcsolatfelvétel, a temetés időpontjának egyeztetése, öltöztető ruha, egyéb intézni valók megbeszélése.

A köztemetés elrendelése határozattal történik, és intézkedni kell a költségek kifizetéséről. Abban az esetben, ha az elhunyt vidéki, határozattal rendelkezünk a költség önkormányzatunknak történő megtérítése érdekében. 

2015.10.31-ig 8 főt temettünk el köztemetéssel, költsége 821.941,-Ft volt. (4 helyi elhunyt)

Statisztikai jelentések elkészítése

A szociális ellátások kimutatására minden évben részletes statisztikai jelentést kell készíteni a pénzbeli és természetben nyújtandó támogatásokról, amelyet a Központi Statisztikai Hivatal részére elektronikus úton kell továbbítani.

Szépkorú személyek köszöntése 

A szépkorúak jubileumi köszöntéséről szóló 255/2008.(X.21.) Korm. rendelet értelmében a Kormány Magyarország nevében köszönti a 90., a 95., a 100., a 110., és a 115. életévüket betöltött szépkorú személyeket. 

Abban az esetben, ha a szépkorú személy hozzájárul a személyes köszöntéshez, úgy megszervezzük azt, és ajándékcsomaggal, emléklappal látogatjuk meg az Önkormányzat Szociális Intézményegységének munkatársával közösen, és átadjuk a Magyarország Miniszterelnöke által aláírt emléklapot is.

Ez évben 3 fő 90 éves és 1 fő 95 éves idős embert köszöntöttünk.

Magyar Élelmiszerbank Egyesülettel kapcsolatos feladatok

A segélyadomány adminisztratív feladatainak ellátását foglalja magában. 2015. évben nem történt segélycsomag osztás. 

II. Mezőhegyes Város Képviselő-testülete egyes hatásköreinek gyakorlását az egyes szociális ellátásokról és szolgáltatásokról szóló 7/2015. (II. 26.) önkormányzati rendelet 2. §-ában a Szociális és Egészségügyi Bizottságra és a polgármesterre, a Bursa Hungarica Felsőoktatási Önkormányzati Ösztöndíjrendszer elbírálásának helyi szabályzata a Szociális és Egészségügyi Bizottságra ruházta át az alábbiak szerint:

A Szociális és Egészségügyi Bizottságra átruházott hatáskörök:
Szociális ellátás területén:

- Megállapítja, felülvizsgálja és megszünteti az Sztv. 43/B.§ (1) bekezdése szerinti (méltányossági alapú) ápolási díjat.

- Dönt önkormányzati segély ügyekben.

Továbbtanulók támogatása területén:

- Elbírálja a felsőoktatási hallgatók és a felsőoktatási tanulmányaikat kezdő fiatalok ösztöndíj pályázatát. 

Méltányossági ápolási díj

Tartósan gondozásra szoruló, otthonlévő személy ápolását ellátó nagykorú hozzátartozó részére biztosított anyagi hozzájárulás, melyet méltányossági alapon a helyi önkormányzati rendelet alapján a Szociális és Egészségügyi Bizottság állapít meg. 

2015.01.31-ig méltányossági alapon 4 fő, 2015.04. hónapban 2 fő szűnt meg értékhatár túllépés, illetve nyugellátás megállapítása miatt.  2015.10.31-ig kifizetett összeg: 5 fő, 2015.10.31-ig méltányossági alapon 4 fő részére került megállapításra, 911.550,-Ft összegben (havonta bruttó 29.500,-Ft./fő/hó).

Ezzel kapcsolatos jelentési kötelezettségünk:

- OEP felé az egészségbiztosítás megállapítására, 

- Nyugdíjbiztosítási Igazgatóság felé, mivel az ápolási díj folyósításának időszaka szolgálati időnek minősül.

- Kétévente felülvizsgálat történik, melyet a Szociális és Egészségügyi Bizottság bírál el, előzetes előterjesztés alapján.

- Integrált Közszolgálati Szoftverprogramon keresztül a havi pénzösszeg feladása a Pénzügyi – Gazdálkodási Csoport felé.

- Pénzbeli és természetbeni ellátások (PTR) programban történő adatrögzítés

Települési támogatás (Eseti segély, tűzifa támogatás):

A Szociális és Egészségügyi Bizottság hatáskörébe tartozik az települési támogatás kérelmek elbírálása. Ezzel kapcsolatos feladatok: kérelmek felvétele (települési támogatás, tűzifa kérelmek felvétele, méltányossági ápolási díj kérelmek), döntésre előkészítése, jegyzőkönyv elkészítése, a Szociális és Egészségügyi Bizottság adminisztrációs feladatainak ellátása (kivonatok készítése, nyilvántartás vezetése, statisztika). 2015.10.31.-ig 71 fő részére biztosított a bizottság 293 mázsa tűzifát, és 76 főt részesített pénzbeli támogatásban, 645.280,-Ft. összegben.

A Szociális és Egészségügyi Bizottság 2015. október 31.-ig 24 alkalommal ülésezett (előterjesztés készítése a beérkezett kérelmek alapján tételesen felsorolva), 252 határozatot hozott, illetve 24 jegyzőkönyv készült el (átlagban 45 oldalas).

Továbbtanulók támogatása területén:

A Bursa Hungarica Felsőoktatási Ösztöndíjpályázatok esetében feladatunk a pályázat meghirdetése, a pályázatok befogadása, döntésre előkészítése. A döntést követően rögzítése az EPER-Bursa programban, a pályázók és az Emberi Erőforrás Minisztériuma értesítése érdekében. 

2015.10.31-ig 6 fő adott be pályázatot, az elbírálás minden év november végén történik. 
III. Mezőhegyes Város Képviselő-testülete egyes hatásköreinek gyakorlását az egyes szociális ellátásokról és szolgáltatásokról szóló 7/2015. (II. 26.) önkormányzati rendelet 2. §-ában a jegyzőre ruházta át az alábbiak szerint:
Jegyzőre átruházott hatáskörök:

Szociális ellátás területén.

- Dönt elhunyt személy eltemettetésének költségeihez való hozzájárulásként megállapítható    

   települési támogatás iránti kérelmekről (temetési támogatás).
- Dönt szennyvízcsatorna hálózatra rákötési támogatás iránti kérelmekről.

Elhunyt személy eltemettetésének költségeihez való hozzájárulás: 
Felvesszük a temetési segély iránti kérelmeket, döntésre előkészítjük azokat, bekérjük a szükséges dokumentumokat (halotti anyakönyvi kivonat, temetési számlák eredeti példánya, az eltemettető családjának jövedelmi igazolása), majd ezek vizsgálatát követően határozattal rendelkezünk az összeg kifizetéséről.
2015.10.31-ig 61 fő kérelmezett temetési segélyt, 3.050.000,-Ft került kifizetésre 50.000,-Ft/fő összegben.

Szennyvízcsatorna hálózatra történő rákötéshez nyújtott támogatás

Ezt a támogatást a szennyvíz-csatorna hálózatra való csatlakozás ösztönzése érdekében nyújtjuk. Az eljárás kérelemre indul, és határozattal történik a támogatás megállapítása. 
A segély mértékének megállapításánál figyelembe kell venni, hogy a csatorna bekötő vezeték közterületi szakasza teljes egészében kiépült és a rákötésnek egyéb akadálya nincs, illetve hogy a csatornabekötő vezeték közterületi szakasza nem teljes hosszában, vagy egyáltalán nem épült meg, azt az igénylőnek kellett kiépíteni.

A rendkívüli segély mértéke 5 000,-Ft abban az esetben, ha a csatorna bekötő vezeték közterületi szakasza teljes mértékben kiépült és a rákötésnek egyéb akadálya nincs és 

10 000,-Ft, ha a csatornabekötő vezeték közterületi szakasza nem teljes hosszában, vagy egyáltalán nem épült meg.
2015.10.31-ig 2 fő nyújtott be támogatási kérelmet, 10.000,-Ft. összeg kifizetéséről intézkedtünk.
A szociális igazgatásról és szociális ellátásokról szóló 1993.évi III. törvény értelmében 2015.március 1. napjától hatáskör változás történt.

A jegyzői hatáskörben lévő aktív korúak ellátásának megállapítása a járási hivatal hatáskörébe került. Ettől az időponttól kezdődően az ellátással kapcsolatos ügyek intézésére a járási hivatal jogosult.

2015.január 1.-napjától- 2015.február 28. napjáig hivatalunknál intéztük a kérelmek befogadását és az ügyek intézését. Ezen időszak alatt aktív korúak ellátásával kapcsolatban 54 db ügyirat keletkezett, ezek feldolgozása megtörtént. A rendszeres szociális segélyre jogosult személyek ellátására való jogosultság felülvizsgálata 19 esetben megtörtént, a felülvizsgálat eredményeként megállapításra került, hogy a vonatkozó jogszabály értelmében ügyfél 2015. március 1-től milyen ellátásra szerzett jogosultságot.  
Az ellátórenszer 2015 március 1-jei átalakításához kapcsolodó változások
A pénzbeli és természetbeni szociális ellátások rendszere 2015.március 1-től jelentős mértékben átalakult.

Az állam és az önkormányzat segélyezéssel kapcsolatos feladatai élesen elválasztásra kerültek.

A helyi önkormányzatok felelőssége növekszik a helyi közösség szociális biztonságának erősítésében, szociális segélyek biztosításában.

A kötelezően nyújtandó ellátásokat 2015.március 1-től a járási hivatalok állapítják meg.

Az aktív korúak ellátása akadálymentesen átkerült a Békés Megyei Kormányhivatal Mezőkovácsházai Járási Hivatalához. A feladat átadására 2015.február 28-án került sor a Polgármesteri Hivatal szociális irodájában. Az átadás során előkészítésre került 219 db ügyirat, annak előzményeivel együtt.

A rendszeres szociális segély nevű ellátás 2015. március 1. napjával megszűnt. A korábban erre a támogatásra jogosult személyek más ellátásokra szerezhettek jogosultságot
Lakásfenntartási támogatás

A lakásfenntartási támogatás szabályai 2015.március 1-étől kikerültek a szociális törvényből.
2015.január 01.-napjától-2015.február 28. napjáig 32 fő szerzett jogosultságot a támogatásra.
2015.március 01. napjától a támogatás feltételeit a Mezőhegyes Város Önkormányzatának Képviselő-testülete 7/2015.(II.26.) önkormányzati rendelete tartalmazza. A helyi rendelet értelmében fogadtuk be március 1. után a kérelmeket.
Lényege a támogatási rendszernek, hogy az önkormányzat költségvetéséből kell biztosítani a jogosultak számára „települési támogatás” címen. A támogatás feltételei is megváltoztak. 2015.március 1. után több feltételnek kell egy időben megfelelni, ezért többen kiestek a rászorultak köréből. Jelenleg 48 fő számára van megállapítva támogatás 2015.december 31. napjáig.

2016.január 1-jét követően új kérelmek benyújtására van lehetőség.

Közmunkaprogram

A közfoglalkoztatási program minden esetben úgy indul, hogy a Mezőkovácsházi Munkaügyi Központ elküldi hivatalunknak a projektre vonatkozó anyagot.  Az anyag feldolgozása, a pályázat elkészítése széleskörű odafigyelést igényel, amely minden esetben csapatmunka. A program tartalmától függ, hogy mely köztisztviselőt kell bevonni a projekt elkészítésébe (mezőgazdasági, műszaki). A teljes pályázat elkészítése és annak lebonyolítása a pénzügyi ügyintéző és a szociálpolitikai ügyintéző feladata.

2015. évben is folytatjuk a közmunkaprogramot, jelenleg 5 ( Közút, Helyi, Mezőgazdaság, Bió, PILOT ) nagy programra pályáztunk és március 1. napján elindultak a munkálatok. 2014. évről áthúzódó program a mezőgazdasági projekt.

A START mezőgazdasági programban 2015. március 1. napjától 50 fő dolgozik. Feladatuk a teljesség felsorolása nélkül a konyhakerti, fóliás növények termesztése, a fűszerpaprika termesztés, savanyítás. A megtermelt zöldségfélék a szociális és gyermekétkeztetés területén kerülnek felhasználásra, a felesleget pedig eladjuk. 2015.szeptember hónapban Békéscsabán megrendezésre került a Közfoglalkoztatási Kiállítás, ahol képviseltettük magunkat. Részt vettünk a I. Fiatal Lovak Fogathajtó Világbajnokságán, ahol a mezőgazdasági programban megtermelt termékeket kiállítottuk és kóstolásra illetve vásárlásra volt lehetőség.
A Bió program két turnusban indult 15 fővel. Az egyik időszak: 2015.március 01. napjától -2015.05.31.-ig. A másik 2015.11.01.-től -2016.02.29. napjáig tart. Feladatukat képezi a fakitermelés, gallyaprítékolás, levélszedés. A kitermelt fa segély formájában a rászorulókhoz kerül. Az idei évben megvásároltuk az aprítékoló gépet, az ősz folyamán összeszecskázott gallyat felhasználjuk a térkő készítés és a PILOT program során a helyiségek fűtésére.
Helyi közmunkaprogram keretében 30 fő foglalkoztatására került sor 2015.03.03.-napjától -2016.02.29. napjáig. Feladatuk a buszmegálló készítés, fedett kerékpártároló, kerítésmező, padok-szemétgyűjtő, apácarács készítés. A Hild utcai volt DÉMÁSZ épület garázs helyiségében már tavalyi évről áthúzódó feladat a térkő gyártása.

Közút program keretében összesen 105 fő dolgozik. Feladatuk közé tartozik az elkészített térkőből járdaépítés, járdajavítás, temető ravatalozó előtti tér felújítás, temető parkoló térkövezése, rendőrségi kerítés készítése, a 46 majori út építése, járdák javítása, útpadka javítás, parlagfű kaszálás.

A közmunkaprogram speciális fajtája a PILOT program. 2015.04.01. napjával indult és 2016.02.29. napjáig tart. A hatósági szerződésben foglaltak alapján bérre kaptunk: 11.276.584.- Ft-ot, dologi költségekre kaptunk: 11.109.325.- Ft-ot. 11 fő dolgozik a programban. A program fő célja a szociális szövetkezet létrehozása.

A volt Határőrség épületében került kialakításra a program dolgozóinak gyülekezőhelye, valamint az udvari részen készültek el  az ólak. Jelenleg 55 sertést hízlalnak, gondoznak. Két telephelyen épültek fóliasátrak, az egyik a Május 1 tér 7.szám alatt ( Határőrségi ingatlan) a másik a Kossuth utcában. A 2000 m2-es területen, 4 db fóliasátor készült el. 2 turnusban sárgadinnye termesztése valósult meg, valamint a nyár végén karalábé palántázására került sor. A program „harmadik lába” a szolgáltatási tevékenység. 

 A Pilot program során elért bevételek:

Sárgadinnye: 1. osztály: 7454 kg lett értékesítve, melyből 999.401.- Ft + áfa bevétel keletkezett.

2. osztály: 277 kg lett értékesítve a helyi piacon, melyből 44.262.- Ft+ áfa bevételünk lett.

A karalábé értékesítése folyamatban van, az első turnusból származó bevétel: 89.000.- Ft + áfa. 
Kerítésépítés, mezőgazdasági szolgáltatás, egyéb építőipari munka: 900.374.-Ft+áfa

Az önkormányzat 2 hektár területre kötött szerződést a Mezőhegyesi Létesítménygazdálkodási és Szolgáltatási Kft-vel kukoricacímerezésre. A bevétel a program elkülönített számlájára került átutalásra. Október – november hónapra drótkerítés építésére kötött szerződést az önkormányzat, ami szintén ebben a programban dolgozók építettek fel. A befolyt összeg is a program számlájára került.

Jelenleg is egy építőipari szolgáltatási program lebonyolításában való részvételre kötöttünk szerződést. Ebben az esetben segédmunkát biztosítunk a végrehajtáshoz. Az elvégzett munka ellenértéke szintén az elkülönített számlára kerül.
Az említett közfoglalkoztatás során a munkajogi követelményeket be kell tartani, a Munka Törvénykönyve vonatkozó rendelkezései szerint (jelenléti ív vezetése, a szabadság nyilvántartása, a balesetvédelmi és tűzvédelmi oktatás, a foglalkozás-egészségügyi vizsgálat elvégzése, a dolgozók munkaköri leírásának elkészítése stb.).

A Mezőkovácsházi Munkaügyi Központ és BM évente több ellenőrzést tart a közfoglalkoztatásra vonatkozóan, 2015. évben 3 alkalommal ellenőrizték a programok megvalósulását és annak szabályszerűségeit.
Közhasznú, közcélú foglalkoztatás munkajogi feladatai

A közhasznú és közcélú foglalkoztatás munkajogi feladatainak ellátása is a szociálpolitikai ügyintézők feladata, mely az alábbi fázisokból áll: munkaszerződések készítése, munkaszerződés módosítások, illetve megszüntetők elkészítése a KIR 3 programban. A foglalkoztatás megkezdése előtt: értesítések kiküldése, a munkavállaláshoz szükséges nyomtatványok kitöltése - jegyzőkönyv, orvosi alkalmassági vizsga nyomtatvány minden munkavállalónál, családi adókedvezmény nyomtatvány -   

A KIR 3 programban a munkavállalók táppénzének, illetve munkából való távolmaradásának rögzítése, 230 munkavállalóra vonatkozóan. 

Nyilvántartások vezetése (munkavállalókról és a távolmaradásokról). Az iratok továbbítása a Magyar Államkincstár, és a Munkaügyi Központ felé. 2015.10.31-ig összességében 610 darab okirat készült el. 

Anyakönyvvel, hagyatékkal, személyiadat-és lakcímnyilvántartással, talált tárgyakkal kapcsolatos feladatok
1. Az anyakönyvi hatáskörbe tartozó feladatok, különösen:

2. anyakönyvezni a Mezőhegyes közigazgatási területén történt házasságkötéseket és halálozásokat (ritkán születéseket);  a KSH- nak anyakönyvi eseményekről hetente adatszolgáltatást teljesíteni; társhatósággal telefonon történő egyeztetéseket elvégezni, anyakönyvi kivonat kérelmeket teljesíteni. Az Anyakönyvi Szolgáltató Rendszeren (központi rendszer) keresztül beérkezett társhatósági megkereséseket teljesíteni, ezzel párhuzamosan az Elektronikus Anyakönyvi Rendszer munkakosarába és az Anyakönyvi Szolgáltató Rendszer levelező részébe érkező rögzítéseket elvégezni; anyakönyvi eseményeket átvezetni: haláleset, házasságkötés, válás, névváltozás, állampolgárság változás,családi állapot változás; okmányrendelés, stb.;

3. hazai anyakönyvezésre előkészíteni a magyar állampolgár - vagy magyar állampolgárságot szerzett egyén -  külföldön történt születését, házasságkötését és halálesetét, és felterjeszteni  a Közigazgatási Minisztérium Nemzetközi Magánjogi Főosztályának illetve a Bevándorlási és Állampolgársági Hivatal Állampolgársági Igazgatóságára;

4. intézni az anyakönyvi igazgatással összefüggő egyéb feladatokat, születési név módosítása iránti kérelmek felvétele, és felterjesztése a KIM-hez, házassági névviselési forma módosítása iránti kérelmek és születendő gyermekek családi nevének módosítására irányuló kérelmek teljesítése saját hatáskörben eljárva;

5. házasságkötést megelőző eljárást lefolytatni;

6.  közreműködni a családi események társadalmi megünneplésében: házasságkötésnél,  névadónál, házassági jubileumi szertartás lebonyolításában;

7. gyermek családi jogállásának rendezése: teljes hatályú apai elismerő nyilatkozatot felvenni;

8. előkészíteni a polgármester feladat-és hatásköréhez tartozó állampolgársági eskütételeket; állampolgársági esküről jegyzőkönyv felvétele és továbbítása a Bevándorlási és Állampolgársági Hivatal Egyszerűsített Honosítási Igazgatóságához; állampolgárság változásának átvezetése a központi rendszerben; bevont okmányok küldése a Közigazgatási és Elektronikus Közszolgáltatások Központi Hivatalának (2013. március 1-től oly módon változott az állampolgársági ügyek intézése, hogy a honosítás iránti kérelmeket a járási hivatalok veszik át, de minden más egyéb, állampolgárság megszerzésével kapcsolatos feladatok az önkormányzatoknál maradtak).

A 2014. évről szóló beszámolómban már tájékoztattam a Tisztelt Képviselő-testületet arról, hogy az anyakönyvezés életében nagy változás következett be. Megszűnt a 120 éves gyakorlat, a papír alapú anyakönyvek lezárásra kerültek, alapbejegyzés többé nem lesz bennük. 2014. július 1. napjától az Elektronikus Anyakönyv (EAK) került bevezetésre. Tekintettel arra, hogy a több mint egy éve bevezetett rendszer még mindig nem tökéletes, működik mellette a régebben (11 éve) használatos Anyakönyvi Szolgáltató Rendszer is. 

Az EAK nagy kihívást jelentett és jelent még ma is az anyakönyvi társadalomra. Az új rendszer bevezetése után az ügyintézési idő nagyban megnövekedett – egy eddig 5 percig tartó munka most legalább fél órát vesz igénybe. (Az ügyintézési időt nagyban megnöveli a lényegesen több és többszöri adatbevitel.)

Ebben az évben új ügyfajtaként jelentkeztek a Járási Földhivatalok azon irányú megkeresései, melyben közeli hozzátartozói jogviszony – anyakönyvi alapbejegyzés általi- igazolásához kérték.
Hagyatéki ügyek intézése:

A hagyatéki eljárás elsősorban hivatalból indul, de indulhat annak az ügyfélnek a kérelmére is, akinek az eljáráshoz jogi érdeke fűződik.

A hagyatéki eljárás során sajnos több esetben ingóhagyaték felvételére is sor került, mivel kiskorú volt érdekelt az öröklésben.

Ha a hozzátartozónak a hagyatéki eljárás jogerős befejezése után jutott tudomására, hogy az elhalt nevén még leltározás alá eső egyéb vagyontárgy/ingóság van –fél kérelmére- póthagyatéki eljárásnak van helye.

Nemcsak a Mezőhegyesi állandó lakóhellyel rendelkező elhalálozott személyek hagyatéki leltárának felvétele tartozik feladatkörünkbe, mert belföldi jogsegély keretében a társhatóságok is megkereshetik Hivatalunkat a hagyatéki leltár felvétele, részükre történő megküldése  érdekében.
Személyiadat-és lakcímnyilvántartással kapcsolatos feladatok:
A személyiadat-és lakcímnyilvántartással kapcsolatos feladatok 2013. március 1. előtt az okmányirodai feladatok közé tartoztak. A Járási Hivatalok felállása után e feladatok jelentős része jegyzői hatáskörben maradt. 

E feladatok közé tartozik különösen: Választással kapcsolatos teendők, hatósági bizonyítványok, igazolások kiállítása, nyilvántartások vezetése, lakcím címnyilvántartásba vétele, adatszolgáltatások, egyeztetések, személyi nyilvántartó lapok aktualizálása.

Talált/ elveszett tárgyak kezelése

A talált /elveszett tárgy bejelentésekor jegyzőkönyvet veszünk fel, melyben többek között nyilatkoztatjuk a talált tárgy bejelentőjét arra vonatozóan, ha a dolog tulajdonosa a beszolgáltatást követő 3 hónap letelte után nem jelentkezik, kéri-e a dolog használatba adását.

Főbb ügyfajták előfordulása a beszámolási időszakban
	Anyakönyvi események 
	-72 haláleset

-19 házasságkötés

	Anyakönyvi kivonat kérelmek
	 91

	Teljes hatályú apai elismerő nyilatkozatok
	 13

	Házassági névviselési forma módosítása
	   5

	Állampolgársággal kapcsolatos ügyek
	   9

	Helyi hagyatéki és póthagyatéki ügyek
	 97

	Hagyatékkal kapcsolatos belföldi jogsegély 
	 11

	Egyéb ügyek( tájékoztatások, megkeresések, adatszolgáltatások,címnyilvántartással kapcsolatos)
	 63

	EAK rögzítés 
	308

	Közeli hozzátartozói jogviszony igazolás
	  22


Méhészet

A méhállományok védelméről és a mézelő méhek egyes betegségeinek megelőzéséről és leküzdéséről szóló 70/2003 (VI. 27.) FVM rendelet szerint, kötelezettségüknek eleget téve 28 darab méhész jelentett be Mezőhegyes közigazgatási területén vándorhelyet. A Bogármérnökség által végzett permetezés várható időpontjáról 6 alkalommal értesítve lettek a méhészek.

A főbb ügyfajták száma nem tükrözi azt az – igencsak jelentős – időt, amit a kedves ügyfelek tájékoztatása, kérdéseikre adott válasza, egyéb segítése vesz igénybe. Ez a többlet természetesen megéri, mert az esetek jelentős részében „köszönöm szépen, sokat segített”- és ehhez hasonló, elégedett kifejezésekkel, elégedetten csukják be az ajtót.

A 2015. évben elvégzett informatikai feladatok
HARDVER

· Kliens munkaállomásokon történő hardveres, eszközök cseréje, karbantartása

· Nyomtatók hardveres karbantartása

· Biztonsági server oldali egységek (alkalmazó szoftverek redundáns tárolása, frissítése)

SZOFTVER

· Adatbázisok, frissítések aktualizálása, kliens oldalon

· Szerverek, frissítése

· Adatbázisok frissítése

· Adat konzisztencia biztosítása

· Új gépek programokkal való telepítése

· Térképészeti feladatok ellátása

· Grafikus tervezési feladatok

PROGRAMOZÁS

· Telepengedélyek beüzemelése, adatokkal való feltöltése

· Rendeletek folyamatos, aktualizálása

· A „mezohegyes.hu” weboldal folyamatos, módosítása, frissítése

· Elektronikus ügyintézés, dokumentumainak a jogszabályi módosulások, és igények általi írása. Az elektronikus ügyintézés minden területre elkészült.

· Képviselő-testületi ülés videó anyagának új ShareCenter NAS alá integrálása redundáns védelemmel ellátva.

SZERVER

· Adatbázisok napi, heti, időszakos mentése

· Adatbázisok, frissítése, loggolások

· Biztonsági szerverek tükrözési, és állandó adatszinkronizációja

· MSSQL 2008 Server felügyelete, mentése

· POSTGRESQL 8.1 Server felügyelete, mentése

· Apache Tomcat 7 Alkalmazás szerver felügyelete, alkalmazásainak frissítése

· Samba File Server felügyelete, mentése

· Postfix Mailserver felügyelete, mentése, vírusvédelem, spamszűrés

· Biztonsági szerverek rendelkezésre állásának biztosítása

HÁLÓZAT

· Hálózati eszközök karbantartása

· Külső behatolás védelem biztosítása (router, szerver, kliens oldalon), tűzfalak felügyelete

· DELL szalagos egység napi biztonsági mentés készítése

· Védőnők hálózati rendszerének karbantartása

· Alapszolgáltatási Központ hálózati rendszerének karbantartása, javítása

· Centrál Étterem adatbázisának biztonsági mentése

· Tourinform iroda, hálózatba való integrálása 

INFORMATIKAI BIZTONSÁGI SZABÁLYZAT

· Informatikai biztonsági szabályzat elkészítése, vezetése 2015 évre

· Hozzáférési jogosultság nyilvántartás elkészítése, vezetése  2015 évre

· Informatikai katasztrófa elhárítási terv elkészítése, vezetése a 2015 évre

· Informatikai stratégiai terv elkészítése, vezetése a 2015 évre

1. ( Az IBTSZ által előírt szabályzatok elfogadásra kerültek)

A közterület-felügyelő feladatai 2015-ben
 A közterület-felügyelő feladata a város közterületeinek rendszeres ellenőrzése, rendben tartása, a közterületen történő árusítás ellenőrzése, valamint a KRESZ táblák pótlásának és javításának koordinálása.

Az ebrendészeti feladatok is a közterület-felügyelő munkakörébe tartoznak, amely tartalmazta a kétévente kötelező ebösszeírást is. Az ebösszeírást a közterület-felügyelő 2015. évben elvégezte, arról naprakész digitális nyilvántartást készített informatikus munkatársunk segítségével.

Fontos feladata továbbá a közérdekű információk kifüggesztése az erre kijelölt helyeken, és a kifüggesztett hirdetmények önkormányzati rendeletben tiltott helyekről történő eltávolítása.

Minden hónapban felméri a közvilágítás hiányosságait, és azokról rendszeresen tájékoztatást nyújt a szolgáltatónak. 

Havonta felméri a közutakon lévő kátyúkat és a járdák állapotát.

A közterület-felügyelő közreműködik a Műszaki-Városfejlesztési csoport és a szociálpolitikai ügyintézők egyes feladatainak ellátásában is.

Rendszeresen feltérképezi a város gyommal és parlagfűvel borított területeit, és azokról jelentést készít. A közterület-felügyelő jelentései alapján történik meg a gyom – és parlagfűmentesítés végrehajtása.

Az önkormányzat tulajdonát képező, haszonbérletbe kiadott kerteket évente felméri, szemlézi, segíti a szerződéskötésekkel kapcsolatos ügyintézést.

Segítséget nyújt a Mezőhegyes városi havilap lakosság részére történő eljuttatásában, szükség esetén helyettesíti a telefonközpontost.

Sötétedés után rendszeresen ellenőrzi a közvilágítás állapotát, és – szükség esetén -rendszeresen hibabejelentést küld a szolgáltatónak.

Adóigazgatási feladatok 2015.
A helyi önkormányzatok és szerveik, a köztársasági megbízottak, valamint az egyes centrális alárendeltségű szervek feladat és hatásköreiről szóló 1991. évi XX. törvény 138 § (3) bekezdés g) és h) pontjaiban előírtak szerint jelen beszámolóval egyidejűleg tájékoztatom a Képviselő-testületet és a település lakosságát az adóbevételek és hátralékok alakulásáról.

I. Jogszabályi háttér

A települési önkormányzatok adó-megállapítási jogát a Magyarország Alaptörvényének 32. cikk (1) h. pontja biztosítja. A helyi adókról szóló 1990. évi C. törvény (továbbiakban: Htv.) tartalmazza azt az – országosan egységes és kötelező – keretszabályozást, melynek részletekkel való kitöltése a helyi sajátosságoknak megfelelően az egyes települési önkormányzatok feladata. Ezen részletszabályok lényegében az egyes adónemek bevezetésére, az alkalmazandó adómértékek nagyságára és egyes szűk körben meghatározott kedvezményekre, adómentességekre vonatkoznak.

Az önkormányzati adóhatósági munka eljárási előírásait az adózás rendjéről szóló 2003. évi XCII. törvény (továbbiakban: Art.) szabályozza. A közigazgatási hatósági eljárás és szolgáltatás általános szabályairól szóló 2004. évi CXL. törvény (továbbiakban: Ket.) előírásait az Art. elsődlegessége mellett kell alkalmazni.

Az adónemekre vonatkozó részletes szabályokat az ún. egyedi adójogszabályok:

· a helyi adóról szóló 1990 évi C. törvény,

· a gépjárműadóról szóló 1991. évi LXXXII. törvény (továbbiakban: Gjt.),

· a környezetterhelési díjról szóló 2003. évi LXXXIX. törvény, 

· a jövedéki adókról és a jövedéki termékek forgalmazásának különös szabályairól szóló 2003. évi CXXVII. törvény,

valamint a kapcsolódó és végrehatási rendeletek, az adók módjára behajtandó köztartozások esetében az ezeket szabályozó alapjogszabályok tartalmazzák.

II. Az adóhatósági munka személyi háttere

A jegyző feladat- és hatáskörét a Polgármesteri Hivatal szervezetén belül az adóügyi csoport apparátusának munkáján keresztül gyakorolja.

Jelenleg az adóhatósági feladatokat 3 fő munkatárs látja el, melyből 2 fő adóügyi ügyintéző (1 fő főiskolai diplomával, 1 fő felsőfokú szakképzetséggel rendelkező) 1 fő adóügyi csoportvezető (főiskolai diplomával rendelkező).

III. Adóbevételek alakulása

Az önkormányzat képviselő testülete a bevezetett helyi adók fajtáit és mértékét a Htv.-ben meghatározott „adómaximumok” figyelembevételével állapíthatja meg. Az „adómaximum” nagyságát a törvényben meghatározott adómérték és a fogyasztói árszínvonal változása együttesen befolyásolja.

A képviselő testület a helyi adók mértékeit a helyi sajátosságokhoz, az adóalanyok teherviselő képességéhez igazodóan állapította meg, a törvényben meghatározott felső határokra is figyelemmel.

A helyi adórendelet megalkotása során a helyi adópolitika alapvető célja az, hogy a helyi adók az önkormányzat folyamatos, állandó, stabilan előre tervezhető, biztos bevételi forrását jelentsék, ugyanakkor az adózói kört illetően méltányos, igazságos és megfizethető legyen.

A törvény rendelkezéseinek megfelelően Mezőhegyesen magánszemélyek kommunális adója, idegenforgalmi adó, valamint helyi iparűzési adó került bevezetésre. 

A helyi adómértékek összehasonlítása a törvényi lehetőséghez képest

	Adónem
	Törvényi max. adómérték


	Törvényi max. adómérték és a valorizáció együttesen


	Bevezetett adómérték
	A törvényi adómértékhez képest %-os kihasználás

	Magánszemélyek kommunális adója (Ft/adótárgy/év)
	17.000,- Ft
	28.567,- Ft
	Belterület: 9.000,-Ft 

Külterület: 4.500,-Ft 
	52,94%

26,47%

	Állandó jelleggel

végzett iparűzési tevékenység (%)
	2%
	2%
	2%
	100%

	Ideiglenes jelleggel végzett iparűzési tevékenység

Ft/nap
	5.000,-Ft
	5.000,- Ft
	5.000,- Ft
	100%

	Idegenforgalmi adó (Ft/vendégéjszaka)
	300,-Ft 
	504,- Ft
	300,- Ft
	100%


Az önkormányzati adóhatóság látja el az önkormányzat és a hivatal működéséhez szükséges források jelentős részének beszedését. Az önkormányzat feladatellátását a saját bevételek (ennek jelentősebb része a helyi adóból befolyó bevételek), az állami támogatások, valamint az átengedett központi adók biztosítják. 

A helyi adókból származó bevételek (iparűzési adó, magánszemélyek kommunális adója, idegenforgalmi adó) az önkormányzat saját bevételeit növelik, abból állami elvonás nincs. 

Az önkormányzat által beszedett központi adók közül a talajterhelési díj, 2016. január 1. napjától a helyi jövedéki adó, a termőföld bérbeadásából származó jövedelemadó, az adóügyi jogkövetkezmények (késedelmi pótlék, bírság), az adók módjára behajtandó köztartozások helyszíni bírság, szabálysértési bírság 100%-a, a közigazgatási bírság 40%-a az önkormányzatot illetik meg. 2013. évtől a beszedett gépjárműadó 40%-a marad az önkormányzatnál, a 60%-a a központi költségvetés javára elvonásra kerül.

Az adótörvények által szabályozott befizetési határidők az önkormányzat működéséhez szükséges finanszírozást alapvetően hat befizetési időpontra osztják szét:

· helyi jövedéki adó bevallásának és befizetésének határideje (2016. január 1. napjától): január 15.,

· az I. félévi gépjárműadó, magánszemélyek kommunális adó és az állandó jellegű iparűzési adóelőleg befizetési határideje: március 15.,

· a talajterhelési díj bevallásának és befizetésének határideje: március 31.,

· a tárgyévet megelőző adóév helyi iparűzési adóbevallási határidejéhez kapcsolódóan az adókülönbözet befizetésének határideje: május 31.,

· a II. félévi gépjárműadó, kommunális adó és az állandó jellegű iparűzési adóelőleg befizetési határideje: szeptember 15.,

· a kettős könyvvitelt vezető társasági adó feltöltésére kötelezett adózók helyi iparűzési adóelőleg kiegészítési kötelezettsége („ún. feltöltés”) határideje: december 20.,

A fenti határidők alapján az adóbefizetés nem egyenlő ütemezést, hanem jelentős ingadozást, nagy kiugró bevételi időszakot, illetve bevételi minimumot mutat.

Az adózók számát és a 2015. évi módosított előirányzatot és beszedett adó összegét az alábbi táblázat szemlélteti:

	Megnevezés
	2014. 12. 31-ig  bevétel

(Ft)
	Adózók száma 2015. évben (fő)
	2015.  10. 31-ig bevétel

	
	
	
	Módosított előirányzat

(Ft)
	Tényleges bevétel

(Ft)
	Tényleges bevétel előirányzat %-ában

	Magánszemélyek kommunális adója
	18.441.991
	2.492
	19.856.850
	18.363.820
	92

	Helyi iparűzési adó
	167.334.532
	542
	166.468.154
	153.138.248
	92

	Idegenforgalmi adó
	1.056.300
	6
	622.800
	615.900
	99

	Helyi adók összesen
	186.832.823
	3.040
	186.947.804
	172.117.968
	92

	Termőföld bérbeadásából

származó jövedelemadó
	23.123
	1
	19.773
	19.773
	100

	Gépjárműadó (100%)
	28.177.286
	1.321
	29.640.120
	26.024.820
	88

	Talajterhelési díj
	3.124.763
	44
	1.482.480
	1.007.693
	68

	Helyi jövedéki adó
	-
	13
	-
	-
	-

	Átengedett központi 

adók összesen
	31.325.172
	1.379
	31.142.373
	27.052.286
	87

	Bírság, pótlék
	1.153.813
	2.611
	1.127.209
	826.954
	73

	Mindösszesen:
	219.311.808
	7.030
	219.217.386
	199.997.208
	91

	Idegen bevétel (szabálysértési bírság, közigazgatási bírság)
	1.177.019
	38
	756.878
	756.878
	100




2015. október 31. napjáig az önkormányzatnál maradó, beszedett helyi adók, átengedett központi adók együttes összege: 184.382.315,- Ft. Az adók módjára behajtandó köztartozások önkormányzatot megillető összege: 93.156,- Ft-ot tett ki. Mindösszesen: 184.475.471,- Ft az önkormányzat bevétele 2015. október 31. napjáig.

Helyi iparűzési adó

Adóköteles az állandó vagy ideiglenes jelleggel végzett vállalkozási tevékenység. Az adó alanya a vállalkozó.

Ideiglenes jellegű az iparűzési tevékenység, ha az önkormányzat illetékességi területén az ott székhellyel, telephellyel nem rendelkező vállalkozó építőipari tevékenységet folytat, természeti erőforrást tár fel vagy kutat, feltéve, hogy a folyamatosan vagy megszakításokkal végzett tevékenység időtartama adóéven belül a 30 napot meghaladja, de nem éri el a 181 napot. 
Városunkban az állandó jelleggel végzett iparűzési tevékenység esetén az adómérték 2 %, ideiglenes jelleggel végzett iparűzési tevékenység esetén az adómérték 5.000,- Ft/nap.

Folyó évi helyesbített előírás 166.468.154,- Ft, melyből 153.138.248,- Ft-ot szedtünk be 2015. október 31. napjáig. 

Állandó jellegű iparűzési adó vonatkozásában adózók száma: 540, mely tartalmazza az ÖNKA programban a felszámolás alatt álló, megszűnt, de hátralékkal rendelkező adózók számát is.

Az önkormányzati adóbevétel teljesülésének rendkívül kockázatos voltát mutatja, hogy az iparűzési adó tárgyévi módosított előírásának 87 %-a mindösszesen 50 adózó befizetéséből teljesül, összege: 145.010.400,- Ft.

A fentiek indokolják, hogy ezekkel az adózókkal szükségszerűen partneri viszonyt kell kialakítani és fenntartani.

A felhalmozott hátralék állomány igen nagy, de továbbra is jelentős nagyságot mutatnak a megszűnő, illetve az eltűnt vállalkozások, akiktől nem lehet az adóhátralékokat még végrehajtási eljárásban sem beszedni. A felszámolás alá került cégekkel szemben a felszámolás ideje alatt szünetel a végrehajtás. A felszámolási eljárás végéig, majd ettől számítottan a követelés elévüléséig (5 év) az adóhatóság köteles nyilvántartani e tartozásokat, növelve ezzel a hátralékállományt.

Az iparűzési adófizetés sajátossága, hogy az adózók éves bevallás során számolnak el az előző évben március 15-ig, illetve a szeptember 15-ig befizetett előleggel szemben. Évek óta megfigyelhető, hogy a befizetett (előírt) adóelőleg meghaladja az adózók bevallásában szereplő tényleges adó összegét, így egyre növekszik az adótúlfizetések, valamint az ezen túlfizetések visszaigénylésének száma. 

2015. október 31. napjáig összesen: 6.159.430,- Ft túlfizetés került adózók számlájára visszautalásra.

Több adózó élt azzal a lehetőséggel, hogy számláján fennálló túlfizetésének összegét nem kérte visszautalni, hanem a következő határidejű fizetési kötelezettségének beszámításába kérte, de ez azt eredményezte, hogy kevesebb adóbefizetés érkezett az adószámlánkra.

Az idei évi eredmények még nem ismertek. Tárgyév december 20. napjáig kell feltölteni az adójuk 90%-áig a vállalkozóknak abban az esetben, ha a tárgyévi adóelőlegük kevesebb, mint a várható adó összege.

Magánszemélyek kommunális adója

Az adó alanya az a magánszemély, aki a naptári év első napján építmény, telek tulajdonosa. Amennyiben az építményt az ingatlan-nyilvántartásba bejegyzett vagyoni értékű jog terheli, az annak gyakorlására jogosult az adó alanya. Adókötelezettség terheli továbbá a nem magánszemély tulajdonában álló lakás bérlőjét is. 

A Htv. 26.§-a szerint az adó mértékének felső határa adótárgyanként, illetve lakásbérleti jogonként 17.000,- Ft. 

Településünkön az adó mértéke 2001. december 31-ig belterületen 1.000,- Ft/adótárgy/év, külterületen 500,- Ft/adótárgy/év, 2002. január 1-jétől belterületen 6.000,- Ft/adótárgy/év, külterületen 3.000,- Ft/adótárgy/év volt.

2012. január 1-jétől belterületen 9.000,- Ft/adótárgy/év, külterületen 4.500,- Ft/adótárgy/ év.

Adózók száma: 2.488 

Adótárgy száma: 2.619

A Htv. egyik alapelve, hogy az adó mértékét a helyi sajátosságokhoz, az önkormányzat gazdálkodási követelményeihez és az adóalanyok teherviselő képességéhez igazodóan kell meghatározni. Az önkormányzat a kommunális adóztatás terén mérsékelt adópolitikát folytatott, hiszen az adó jelenlegi mértéke belterületen 52,94 %, külterületen pedig 26,47% a lehetséges adómaximumhoz képest. 

A elmúlt időszakban ismerve a lakosság szociális helyzetét, a lakossági teherviselés további növelése nem látszott sem indokoltnak, sem megvalósíthatónak. A már alkalmazott adómérték is a lakosság tűrőképességét feszegeti, az adómérték emelése hátralék állomány további növekedését eredményezné.

Folyó évi helyesbített előírás 19.856.850,- Ft, melyből 18.363.820,- Ft-ot szedtünk be 2015. október 31. napjáig. 

Gépjárműadó

A gépjárműadó átengedett központi bevétel, a gépjárművek központilag egységes szabályok alapján kerülnek adóztatásra. A gépjárműadó megállapítása hatósági adatszolgáltatás alapján kivetéssel történik.  Év elején kerül kialakításra a törzsállomány, majd havi adatszolgáltatás alapján történik a változások feldolgozása, mely tárgyév október 31. napjáig mindösszesen 870 db határozat meghozatalát eredményezett. Településünkön 2015. évben 1.734 db gépjármű került adóztatásra.

A gépjárműadóból befolyó bevétel 2012. december 31-ig teljes egészében átengedésre került az önkormányzat számára. 2013. január 1-jétől azonban a beszedett, befizetett adó 40%-a marad csak az önkormányzatoknál, mint megosztott bevétel, függetlenül attól, hogy az előző évekről áthúzódó végrehajtás, vagy részletfizetés során lett befizetve, így a gépjárműadóból származó bevétel radikálisan csökkent.

Adózók száma: 1.154

Adótárgy száma: 1.601
A folyó évi helyesbített előírásunk 29.640.120,- Ft, melyből 2015. október 31-ig gépjárműadó bevétel összege: 26.024.820,- Ft, ebből az önkormányzat bevétele 40%: 10.409.928,- Ft és a Magyar Államkincstárnak utalt összeg a bevétel 60%-a: 15.614.892,- Ft.

Idegenforgalmi adó

Adókötelezettség terheli azt a magánszemélyt, aki nem állandó lakosként az önkormányzat illetékességi területén legalább egy vendégéjszakát eltölt. Az adó alapja a településünkön eltöltött vendégéjszakák száma. 

Az adómérték: 300,- Ft/vendégéjszaka.

Az idegenforgalmi adó bevételünk 2015. október 31. napjáig 615.900,- Ft. 

Termőföld bérbeadásából származó jövedelemadó

A termőföld bérbeadásából származó jövedelemadót a személyi jövedelemadóról szóló többször módosított 1995. évi CXVII. törvény (továbbiakban: Szja.) és az adózás rendjéről szóló többször módosított 2003. évi XCII. törvény szabályozza.

Az Szja. Törvény 3. §. 53. pontja szerint termőföld haszonbérbeadásának minősül a magánszemély tulajdonos vagy haszonélvező által a földterület írásbeli szerződéssel díj ellenében történő bérbeadása mező-, erdőgazdasági, illetve halászati hasznosításra.

A termőföld bérbeadásából származó bevétel egésze - ha az nem adómentes – az adköteles, mértéke 16 %. Ez a jövedelem adómentes akkor, ha a haszonbérbeadás határozott időre kötött megállapodás (szerződés) alapján legalább 5 évre szól. 

A termőföld bérbeadásából származó jövedelem adóját a magánszemély megállapítja, továbbá a föld fekvése szerint illetékes önkormányzati adóhatóságnál bevallja és megfizeti (önadózás) a jövedelem megszerzésének évét követő év március 20. napjáig.

Ebből az adónemből a bevétel elenyésző, 2015. október 31. napjáig 19.773,- Ft. 

Talajterhelési díj:

Talajterhelési díjat annak a kibocsájtónak kell minden év március 31. napjáig bevallani és befizetnie (önadózás), aki a műszakilag rendelkezésre álló szennyvízcsatorna rendszerre nem kötött rá. 

A talajterhelési díj mértéke: A talajterhelési díj mértékét a környezetterhelési díjról szóló 2003. évi LXXXIX. törvény 12.§.(3) pontjában meghatározott díjalap (1.200Ft/m3) az egységdíj, valamint a (2) bekezdésben meghatározott területérzékenységi szorzó határozza meg (1,5), így 1.800,- Ft/ m3. Mezőhegyes város közigazgatási területére vonatkozó, a felszín alatti víz állapota szempontjából megállapított területérzékenységi szorzó 1,5 (érzékeny terület).

A talajterhelési díj bevételünk 2015. október 31. napjáig 1.007.693,- Ft.

Helyi jövedéki adó

Az Országgyűlés (MK 161/2014. számában kihirdetett, az egyes adótörvények és azokkal összefüggő más törvények, valamint a Nemzeti Adó- és Vámhivatalról szóló 2010. évi CXXII. törvény módosításáról szóló 2014. évi LXXIV. törvény) 2015. január 1-jei hatállyal nagy mértékben átalakította a magánfőzés szabályait, melynek következtében a jogalkotó a magánfőzésre vonatkozó adóbevallással, az átalányadó befizetésével, továbbá a magánfőző által birtokolt desztillálóberendezéssel kapcsolatos eljárást az önkormányzati adóhatóság hatáskörébe utalta.

A jövedéki termékek forgalmazásának különös szabályairól szóló 2003. évi CXXVII. törvény (továbbiakban: Jöt.) 67/A. § (1) bekezdése alapján a magánfőző a 63. § (2) bekezdés 11. pontja szerinti (legfeljebb 100 liter űrtartalmú, párlat-előállítás céljára kialakított) desztillálóberendezés feletti tulajdonszerzést az azt követő 15 napon belül köteles bejelenteni a lakóhelye szerinti önkormányzati adóhatósághoz (Jöt. 5. § (9) bekezdés).

Magánfőző: Az a 18 életévet betöltött gyümölcstermelő személy, aki saját tulajdonú gyümölcsössel, gyümölcsből származó alapanyaggal és párlat készítésére alkalmas, saját tulajdonú desztillálóberendezéssel rendelkezik.

Magánfőzés: A párlatnak a magánfőző lakóhelyén vagy gyümölcsöse helyén használható, legfeljebb 100 liter űrtartalmú, párlat- előállítás céljára kialakított desztillálóberendezésen a magánfőző által végzett előállítása évente legfeljebb 50 liter 86 térfogat-százalékos mennyiségig.

A magánfőző az előállított magánfőzött párlat utáni adóbevallási és adófizetési kötelezettségét a tárgyévet követő év január 15-ig együtt teljesíti a lakóhelye szerinti önkormányzati adóhatósághoz. A párlat adója évi 1.000,- Ft. 

Adóhatóságunkhoz jelenleg 13 bejelentkezés érkezett desztillálóberendezés tulajdonjogának szerzéséről.

A tervek szerint január elsején új szabályok lépnek életbe, ezek szerint a magánfőzőknek úgynevezett párlat adójegyet kell beszerezniük a vámhatóságtól. A jegy értéke 700,- Ft lenne, az összeget egy liter 42 fokos pálinka után rónák le. A magánfőzőnek tárgyévi első beszerzésekor legalább 5 párlat adójegyet kell megvenniük, de tárgyéven legfeljebb 86 darab párlat adójegyet szerezhet és legfeljebb ennek megfelelő mennyiségű párlatot állíthat elő. Ha a magánfőző a párlat adójeggyel megfizetett adójú párlatmennyiségnél több párlatot állít elő, akkor a tárgyév végéig be kell szereznie a többletmennyiség utáni párlat adójegyet a vámhatóságtól azzal, hogy az éves mennyiségi korlátot ilyen esetben sem lehet túllépni. Fontos ugyanakkor, hogy a jegy igazolná az otthon előállított pálinka eredetét, így a háznál készített italt pálinkaversenyre is benevezhetné a polgár.

A tervezet alapján az ellenőrzés feladatát az önkormányzati adóhatóságok láthatják el. Ha valaki elfelejtené bejelenteni desztillálóberendezését, vagy párlat adójegy beszerzése nélkül készítene pálinkát, először csak figyelmeztetést kapna, felszólítaná az érintettet, hogy 15 napon belül pótolja  mulasztását. A 200 eFt-ig terjedő büntetés csak akkor jöhet szóba, ha a magánszemély a felszólítás ellenére sem teljesíti törvényes kötelezettségét. Az állami vámhatóság a jogszabálysértő értékesítések ügyében járna el.

Késedelmi pótlék

A késedelmi pótlék tartozás nagysága a tőketartozás függvénye.

Bírság

Adóhiány miatt adóbírság, a bevallások, bejelentések elmulasztása miatt mulasztási bírság állapítható meg. 

Idegen bevétel

Idegen bevétel számlára beszedett adók módjára behajtott köztartozások nem képezik az önkormányzat bevételét, azokat a beszedést követő 8 napon belül tovább kell utalni a behajtást kérőnek, kivétel ez alól a közigazgatási bírság, melynek 40%-a az önkormányzatot illeti meg.

A leggyakrabban előforduló köztartozások, melyeket adók módjára kérnek behajtani: 

· az állam által megelőlegezett gyermektartásdíj,

· közigazgatási bírság,

· szabálysértési bírság,

· helyszíni bírság,

· ingatlan-nyilvántartási eljárás igazgatási szolgáltatási díj.

Az adók módjára behajtandó köztartozások jelentős adminisztratív munkát jelentenek az adóhatóság részére, (többszöri idézés, munkahely lekérdezés, folyamatos adatszolgáltatás a hatóságoknak, nyilvántartás, továbbutalás stb.) de bevételi oldalt tekintve eredményes behajtás esetén csekély összeg marad az önkormányzatnál.

2015. október 31. napjáig 756.878,- Ft-ot szedtünk be, melyből 93.156,- Ft az önkormányzat bevétele.

Államigazgatási eljárási illeték:

Egyes adóügyek eljárási illetékkötelesek, így az adó-és értékbizonyítvány kiállítása után 4.000,- Ft, hatósági bizonyítvány kiállítása után 3.000,- Ft államigazgatási eljárási illetéket kell az ügyfélnek készpénz átutalási megbízáson vagy átutalással megfizetnie az adóhatóság részére. Az illeték a Magyar Államkincstár bevétele, melyet az adóhatóság negyedévente utal részükre.

IV. Adóhátralékok kezelése, behajtási tevékenység

Az önkormányzat gazdálkodásának elsődleges érdeke, hogy hozzájusson az őt megillető adóbevételekhez. A hátralékok kezelése egyre fontosabb és egyre nehezebb része az adóigazgatási munkának. Törvényes eszközökkel kikényszeríteni a fizetést, ugyanakkor humánusan, méltányosan kezelni az adózók fizetési problémáit, nem könnyű feladat. 

Az adóbevételek viszonylag nagy hányada csak hatósági ráhatás, egyéb kényszerintézkedés megtételének eredményeképpen realizálódott. Egyre több esetben az adózók csak a végrehajtási intézkedések elkerülése, vagy éppen a végrehajtásról szóló rendelvény átvételét követően fizeti be adótartozását. 
A fizetési felszólítások ellenére adófizetési kötelezettségüket nem teljesítő adózókkal szemben adóvégrehajtás keretében kell megpróbálni behajtani az adóhátralékokat és köztartozásokat az adózás rendjéről szóló 2003. évi XCII. törvény, valamint a bírósági végrehajtásról szóló 1994. évi LIII. törvény rendelkezéseinek összehangolásával.

A felszámolási eljárás alatt lévő adózókkal szemben nem lehet végrehajtási eljárást folytatni. A cég tulajdonában lévő adótárgyak után évről évre ki kell vetni az adót (pl.: gépjárműadó). Ezen adótárgyak adóztatása az önkormányzat bevételében nem jelentkezik, hiszen fizetésképtelen cégekről van szó és csak tovább növelik a hátralékot. A felszámolási eljárások rendkívül sokáig, évekig elhúzódnak és az ezekből várható megtérülés lényegében elhanyagolható.  A fizetési készséget nem mutató adózókkal szemben az adóhatóság végrehajtási eljárást folytat le.

 A végrehajtási cselekmények némelyike azonnal eredményre vezethet (pl.: hatósági beszedési megbízások „inkasszó”), míg más esetekben évek múlva jelentkezhet eredmény (pl.: gépjármű forgalomból kivonása).

Az ügyfelek tájékoztatása, fizetési kötelezettségének teljesítése érdekében 3.324 db számlaegyenleg értesítő került kiküldésre. A korábbi évekhez hasonlóan a hátralékkal rendelkező adózóknak 1.345 db fizetési felhívás kiküldésére került sor. 

A hátralékállomány jelentős része az előző évekből áthozott tartozás. Az évek során az adózók adófizetési morálja, a fizetési nehézségek és sok-sok egyéb tényező miatt rendkívül megnövekedett a kintlévőségek nagysága. Az adóhátralékkal rendelkező adózók között azonban számos olyan magánszemély és gazdálkodó is van, aki tudna, de a kialakult rossz adózói morál miatt nem is akarja az adókötelezettségét teljesíteni.

A behajtási tevékenységekben az időintervallum kiemelkedő szerepet kapott. A hatékonyság növelésében igen fontos, hogy a fizetési kötelezettség határidejének lejárta után, és a végrehajtási eljárás megindítása között eltelt idő minél rövidebb legyen. Sajnos előrelépés ezen a téren nehéz, mivel közvetlen információ sok esetben nem áll az adóhatóság rendelkezésére (pl.: pénzforgalmi számlaszám, munkáltató adata), ezeket az adatokat a társhatóságoktól kell beszerezni, ahhoz hogy a végrehatási eljárást le lehessen folytatni. Az adóhatóság a rendelkezésre álló adatok birtokában (munkahely) 101 adózó vonatkozásában munkabér letiltást, valamint 70 adózónak nyugdíj letiltást rendelte el, 5.910.962,- Ft összegben. A hiányzó adatok beszerzése folyamatosan történik, jelenleg 232 db adózó esetében kértünk adatokat a Dél-alföldi Regionális Egészségbiztosítási Pénztár Békés Megyei Kirendeltségétől.

A saját adókintlévőségek behajtásán kívül igen nagy számban terheli az önkormányzati adóhatósági munkatársakat a más szervek által átadott ún. adók módjára behajtandó köztartozások behajtása. Ezekben az esetekben a munkaráfordítás nem áll arányban a pénzügyi bevétellel, azonban az ide vonatkozó jogszabályi előírások ezek beszedését az önkormányzati adóhatóság hatáskörébe utalják. Ilyenek a már az előzőekben említett helyszíni bírság, szabálysértési bírság, gyermektartásdíj, közigazgatási bírság stb.

Az adóhátralékok alakulását, valamint a 2015. szeptember 30. napján fennálló hátralékállomány csökkentése érdekében indított végrehajtási tevékenység eredményeképpen az adóhátralék alakulását az alábbi  táblázat mutatja be:

	Kimutatás az adóhátralékok alakulásáról

	Adónem
	Előző évek hátraléka (Ft)

2015. 01. 01.
	Előző évek hátraléka (Ft)

2015. 09. 30.
	Folyó évi hátralék (Ft)

2015. 09. 30.
	Összes hátralék (Ft) 2015. 09. 30
	Hátralék alakulása végrehajtási eljárás eredményeként 2015. 10. 31.

	Magánszemélyek kommunális adója
	12.249.932
	8.592.911
	5.352.452
	13.945.363
	13.243.096

	Vállalkozók kommunális adója
	73.785
	73.785
	0
	73.785
	73.785

	Idegenforgalmi adó
	9.600
	0
	4.500
	4500
	6.900

	Helyi iparűzési adó
	7.694.931
	6.285.770
	10.867.083
	17.152.853
	12.133.420

	Helyi adók összesen:
	20.028.248
	14.952.466
	16.224.035
	31.176.501
	25.457.201

	Termőföld bérbeadásából származó jövedelemadó
	0
	0
	0
	0
	0

	Gépjárműadó (100%)
	12.678.057
	10.082.241
	6.522.650
	16.604.891
	15.643.932

	Talajterhelési díj
	575.377
	379.946
	661.740
	1.041.686
	915.220

	Átengedett központi adók összesen:
	13.253.434
	10.462.187
	7.184.390
	17.646.577
	16.559.152

	Bírság
	246.916
	141.616
	0
	141.616
	141.616

	Késedelmi pótlék
	10.696.269
	9.478.621
	905.435
	10.384.056
	10.406.915

	Mindösszesen:
	44.224.867
	35.034.890
	24.313.860
	59.348.750
	52.564.884

	Egyéb bevétel
	3.675
	3.675
	0
	3.675
	3.675

	Idegen bevétel
	102.261
	102.261
	0
	102.261
	102.261


A követelés és behajtási tevékenység eredményeként 2014. szeptember 30-tól jelentős mértékben (6.783.866,- Ft) sikerült csökkenteni az 59.348.750,- Ft összegű tartozás állományt. 2015. október 31. napján a kintlévőség 52.564.884 Ft. összegre csökkent.

V. Egyéb adóhatósági feladatok végrehatása, ügyiratforgalom

A bevételek beszedhetőségének alapja, hogy az adózó idejében megkapja az adót megállapító határozatát, számlájának állásáról tájékoztatást kapjon. 2015. október 31-ig az önkormányzati adóhatósági munka keretében 7.082 db ügyirat került iktatásra, mely nem tartalmazza az iktatás nélkül küldendő mintegy 3.324 db számlaegyenleg értesítőt.

27db hatósági bizonyítványt (nemleges adóigazolást), 12 db költségmentességi adóigazolást, valamint 28 db vagyoni bizonyítványt adtunk ki. Hagyatéki és végrehajtási eljárás céljára 112 db adó-és értékbizonyítványt állítottunk ki, melynek adatfelvétele 95%-ban az ingatlan helyszíni megtekintésével történt. Megállapítható, hogy folyamatosan növekszik a bírósági végrehajtók által kért adó-és értékbizonyítványok száma.

Az önkormányzati adóprogramot, az egyes programfrissítéseket a Magyar Államkincstár leirata alapján az adóügyi apparátus tartja karban az informatikus segítségével. Évente 4 alkalommal adóügyi zárást, illetve jelentést készítünk, továbbá adatszolgáltatásra kerül sor a Magyar Államkincstár felé.

Az adóhatóság célja, hogy közvetlen kapcsolatot alakítson ki az adózókkal. A város internetes oldalán elhelyezett leírások és letölthető nyomtatványok, adóbevallások segítik az ügyfeleket. Az informatikus által kialakított rendszernek köszönhetően megvalósulhatott az elektronikus ügyintézés. Az elektronikus adóbevallások segítségével az adózók bevallásaikat, kérelmeiket, saját számítógépeiket tudják kitölteni és ellenőrizni, melyeket ezt követően, ügyfélkapun keresztül elektronikusan tudnak benyújtani.

Összefoglalva az önkormányzati adóhatóság munkáját, igen szerteágazó, sokrétű feladatot kell napról napra megoldani a folyamatosan változó jogszabályi környezetben, úgy hogy az adózók minél teljesebb körű „kiszolgálásban” részesüljenek.

MŰSZAKI CSOPORT munkája 2015. év
1) Az épített környezet alakítására, védelmére vonatkozó legfontosabb célkitűzések végrehajtása

Műemlékvédelmi feladatok, amelyek eseti jellegűek,  közvetlenül nem fordulnak elő napi rendszerességgel.

Településünk gazdag műemlékekben (53 db) és helyi védettségű épületekben (27 db). A Kulturális Örökségvédelmi Hivatallal napi kapcsolatban állunk, eljárásaikban szakhatóságként működünk közre. A műemlék épületek felújítása nagyobb figyelmet igényel, szigorúbb szabályoknak kell megfelelni az engedélyeztetés, valamint a felújítás során is.

Tagjai vagyunk a Mezőhegyes Város Települési Értéktár Bizottságának.

2) Településfejlesztési feladatok koordinálása, előkészítése, ellenőrzése

Ennek a feladatnak egyik legfontosabb konkrét része a potenciális beruházókkal való kapcsolatfelvétel, kapcsolattartás, adatszolgáltatás, megoldási javaslatok ajánlása, ide vonatkozó ügyeikben segítségnyújtás. Ez a tevékenység – bár nagyon szükséges, illetve elengedhetetlen feltétele a beruházók idevonzásának, bátorításának – mint sok hozzánk hasonló, vagy a mienknél jobb adottságokkal rendelkező önkormányzat esetében, nálunk is gyakran a próbálkozás szintjén marad.

Ide sorolhatók még a konkrét beruházásokra, vagy ezek lehetőségeinek biztosítására vonatkozó előkészítő munkák is, a képviselő-testülethez érkező műszaki jellegű beadványok, kérelmek befogadása, ezek testületi ülésre történő előterjesztése, pl. az ingatlan értékesítések, vásárlások, bérlések, illetve erre irányuló igények, stb. 

Oktatási intézmények fenntartása, felújítása, karbantartása.

3) Városüzemeltetési feladatok ellátása

Ez a feladat a Városellátó Szervezet felszámolását követően került – részben – a műszaki csoport feladatkörébe. Ide sorolható a szennyvíz- és ivóvíz hálózattal, az önkormányzati tulajdonú ingatlanok karbantartásával, fenntartásával, javítási munkálataival, elidegenítésével kapcsolatos ügyintézés, műszaki asszisztencia, a temetővel kapcsolatos ügyintézések. Kapcsolatot tarunk a temető üzemeltetőjével, intézzük a temetővel kapcsolatos lakossági kérelmeket. A csoportunk fejlesztési, üzemeléssel kapcsolatos kérdésekben közreműködik, minden észrevételre, igényre, javaslatra reagálunk.  

Az energiaszolgáltatókra vonatkozó jogszabályok jelentősen megváltoztak. Az energia nagymértékű drágulása és a csökkenő állami támogatások miatt is az önkormányzatnak és intézményeinek is vizsgálnia kellett, hogyan tudja energia felhasználását olcsóbbá tenni. Árajánlatok bekérése, és értékelése után szabad piacon vételezzük a villamos energiát (közvilágítás), ezzel is csökkenteni kívántuk a fenntartási, üzemelési költségeket. Alkalmanként intézzük az önkormányzat tulajdonában lévő épületek, intézmények gázbeszerzését.

Az idei év során KEOP-4.10.0/N/14-2014-0119 azonosítószámú pályázat megvalósításával az ÁMK épületének villamos energia felhasználását napelem telepítésével csökkentettük. A pályázat 100 %-os támogatottságú volt, önerőt nem igényelt.

4) Pályázatok műszaki tartalmának előkészítése, pályázatokkal kapcsolatos feladatok ellátása

Ez nagyrészt a tervdokumentáció elkészítéséhez szükséges műszaki adatok szolgáltatásában/ begyűjtésében, a projektmenedzsmenttel való kapcsolattartásban nyilvánul meg. A részvétel volumene, aránya esetenként változik a pályázat tárgyától függően. Akadt pályázat, melyet teljes egészében az apparátus készített el és – nyertes pályázat esetén – le is bonyolított, pl: Belügy Minisztérium által kiírt pályázatok, óvoda-, étterem- és sportcsarnok korszerűsítés pályázata, térfigyelő kamera rendszer telepítés, Tanyagondnoki Szolgálat fejlesztése (Földművelési Minisztérium által kiírt) stb.

A település fejlesztése saját forrás híján pályázati pénzből lehetséges, ezért egyre több és egyre nagyobb volumenű pályázatokon veszünk részt, ebből adódóan a pályázatok előkészítése, benyújtása, lebonyolítása is egyre nagyobb munka, és több időt vesz igénybe, ilyen például a szennyvíztelep korszerűsítését célzó pályázat. Részt veszünk a megvalósult pályázatok utóellenőrzésében. A DAREH Társulás pályázataival kapcsolatos ügyeket intézzük (hulladéklerakó rekultivációja, hulladékudvar építése)
5) Közbeszerzéssel kapcsolatos műszaki jellegű előkészítő és végrehajtó feladatok ellátása 

Ezek egy része – előkészítés – a 4. pontban felsoroltakhoz hasonló. Ezeken kívül jelentős részt képvisel a beruházások lebonyolításával, műszaki felügyeletével kapcsolatos feladatkör. Fontosabb beruházások, ahol ez a tevékenység szükséges volt, közvilágítási, napelem pályázat valamint a szennyvíztelep rekonstrukciójához kapcsolódó munkák.

6) Közmunka program építési-, felújítási munkálataiban való részvétel

Lásd: a 10. pontban

7)
Statisztikák, kötelező adatszolgáltatások

A település műszaki infrastruktúrájáról, települési környezetről, önkormányzati vagyonról, ingatlanokról, energia felhasználásról rendszeresen – havonta, ill. évente – statisztikai beszámolókat kell készíteni a Központi Statisztikai Hivatal, Megyei Kormányhivatal, Magyar Energia Hivatal, Magyar Államkincstár és – esetenként – más fórumok felé. Évente többször szolgáltatunk „ad hoc” jelleggel adatokat nem rendszeres felmérésekhez, pl. ivóvízzel, épületek energia felhasználásával, hulladékszállítással, temetővel kapcsolatos adatszolgáltatások.

8)
Feladata továbbá: szakhatósági jogkör gyakorlása, más hatóságok engedélyezési eljárása során, közterület használat engedélyezése, belföldi jogsegély kérések, az információs törvénnyel kapcsolatos adatszolgáltatások, tájékoztatások.
9)
Egyéb feladatok
Az ügyfélforgalom jelentős részét képezik azok az eddig nem említett ügyek, melyek során az ügyfél csak tájékoztatást, tanácsot, segítséget kér és nem lesz iktatott ügyirat látogatásából, illetve lakossági panaszok kezelése.

A felsoroltakon kívül feladatot jelentő tevékenységek például: vagyongazdálkodással kapcsolatos (önkormányzat használatában álló termőföldek jogi helyzetének, művelési módjának tisztázása, rendezése; ingatlanvagyon kataszteri nyilvántartás karbantartása, ezzel kapcsolatos statisztikai jelentések készítése; az önkormányzat által műveltetett termőföldekről műszaki nyilvántartás készítése), esetenként birtokháborítási vagy egyéb természetű lakossági konfliktusok kezelése, közterület-foglalás engedélyezések, hibás lakcímek korrigálása a saját és/vagy a földhivatal nyilvántartásában, stb. Ezenkívül, tervezési, tervezői művezetési, műszaki ellenőri, műszaki szakértői szolgáltatások. Ezek valamelyike, vagy egyszerre több is, mindegyik építés-beruházási vagy javítási munkánál előfordult. 
Ide tartoznak a hulladékgazdálkodási-, környezetvédelmi feladatok, minden évben elkészítjük a környezetállapotáról szóló beszámolót, ezen kívül az idén a Környezetvédelmi Program készítésében közreműködtünk.

A közszolgáltatást ellátó – ALFÖLDVÍZ Zrt., Csongrád Megyei Településtisztasági Nonprofit Kft – szervezetekkel kapcsolattartás, szükség esetén intézkedések, viziközműves rekonstrukciós feladatok egyeztetése, ellenőrzése is a csoport munkájához tartozik.

Az alábbi pályázatok benyújtásában, megvalósításában működtünk közre:

· KEOP-1.2.0/09 Mezőhegyes város szennyvíztisztításának korszerűsítése, majd a KEHOP 2.2.1 konstrukcióban újra benyújtottuk.
· Fotovoltaikus rendszerek kialakítása, KEOP - 4.1.0/N/14-2014-0119 azonosítószámú „Napelem telepítése a mezőhegyesi József Attila Általános Művelődési Központ  épületére”.
· KEOP-2.3.0./2F/09-11-2011-0003 azonosítószámú települési hulladéklerakó rekultivációjának megvalósítása.
· KEOP-7.1.1.1/09-2010-0004 azonosítószámú „Települési szilárdhulladék-gazdálkodási rendszer fejlesztése a DAREH területén” – hulladékgyűjtő udvar kialakítása Mezőhegyes, 261/84. hrsz. számon. 
· A „Tanyafejlesztési Program előirányzat keretében nyújtott támogatás 2015. évi igénybevételének feltételeiről” szóló 35/2015. (VI. 30.) FM rendelet alapján – Tanyagondnoki Szolgálat fejlesztése (még nincs elbírálva)
· „Az Európai Mezőgazdasági Vidékfejlesztési Alapból nyújtandó, a vidéki gazdaság és lakosság számára nyújtott alapszolgáltatások fejlesztésére 2015-től igénybe vehető támogatások részletes feltételeiről” szóló 21/2015. (IV. 17.) MvM rendelet alapján – tanyagondnoki autók beszerzése.
· A közbiztonság növelését szolgáló önkormányzati fejlesztések támogatásáról szóló 28/2014. (IV. 1.) BM rendelet alapján térfigyelő kamerarendszerek kiépítése pályázat.

· Az egyes önkormányzati feladatokhoz kapcsolódó fejlesztési támogatás igénybevételének részletes szabályairól szóló BM rendeletek alapján óvoda-felújítási, konyhafejlesztési és sportcsarnok felújítási pályázat.
	Műszaki csoport

	Ügytípus
	2015. év

	Összes ügyirat (főszám)
	84

	Közbenső intézkedés (alszám)
	341


10) A 2015. évben november hó 16-ig a Közmunka-program keretében az alábbi építési feladatok kerültek megvalósításra: 

1. Hild utcai járdaépítés

    

                 567 m2 helyszíni beton

2. Ravatalozó térburkolata


                 204 m2 térkő

3. Kozma F. utcai járdaépítés



       60 m2 helyszíni beton

4. Molnár C Pál lakótelep járda építés


         6 m2 helyszíni beton

5. 46-os majori bekötő út egyik sávja


     250 m2 vágott betonlap

6. Rendőrségi épületnél falazott kerítés építése

       76 m2 km. tégla

7. Pihenőpadok gyártása, helyszíni elhelyezése
       20 db pad

8. Kátyúzás 20 tonna hideg aszfaltból 

                   20 tonna hideg aszfalt

9. Kerti padok, asztalok, szemeteskukák gyártása
       12, 6, ill. 20 db

10. Szerszámfa feldolgozás




          15 m3 keményfa

11. Tűzifa kitermelés és feldolgozás, lakossági kiszállítás
          620 mázsa tűzifa 

12. Térkő gyártás





                     1600 m2 térkő

13. Biharvári pékségnél járdaépítés




48 m2 térkő

14. Kossuth u-i járdajavítás




10 m2 helyszíni beton

15. Posta u-i járdajavítás





40 m2 helyszíni beton

16. 73-as majorban kerítésépítés




         300 m2 drótfonat

17. Volt Határőrlaktanya épületnél: kerítésépítés, sertésólak építése, tetők javítása, villany-és vízvezeték szerelés, festő-mázoló munka.

               1 egység

18. Május 1 tér 6. számú ingatlanon épületbontás, téglapucolás
   1 egység

19. Kerékpártároló épület építése





  50 m2 alapterület

20. 81-es major járdaépítés





200 m2 betonlap

21. Korház tűzesetét követően helyreállítási munkák végzése          25 közmunkás 3 heti 

tevékenysége

22. Gyermekorvosi rendelőnél fertőtlenítő meszelés


160 m2 mészfestés

23. Savanyító üzemnél járdaépítés térkőből 



  15 m2 térkő

24. Idősek Otthona fakerítésének újjáépítése a viharkár miatt

  11 m2 keményfa

25. Kóroda épület kémény-helyreállítása viharkár miatt

    1 db kémény

26. Cukorgyári Óvoda és Kollégium épületeknél tetőszigetelés              60 m2 nehézlemez

27. Kollégium épület tároló-helyiségeinek meszelése


 180 m2 mészfestés

28. Sportpályán térkő burkolatépítés




   21 m2 térkő

29. EOGEN Kft- nek  kerítésépítés



             600 m2 drótfonat

Megjegyzés: 2015. évben került beszerzésre egy db talajtömörítő gép (döngölőbéka), és egy db lap-vibrátor.

Pénzügyi - gazdálkodási CSOPORT munkája 2015. év
A pénzügyi csoport létszáma jelenleg 6 fő, azonban 1 fő szülési szabadságon van, így a létszám 5 fő. A csoport 6 tagjából 3 fő felsőfokú iskolai végzettséggel, 5 fő felsőfokú szakmai képesítéssel rendelkezik. 

A költségvetési tervezésre, gazdálkodásra, beszámolásra vonatkozó jogszabályok már nem csak évente, hanem éven belül is változnak, módosulnak, mindez megköveteli a szakmai ismeretek folyamatos frissítését, bővítését. Az állandósuló leterheltség, valamint az anyagi források beszűkülése miatt a különböző szakmai előadásokon évente 1-2 alkalommal áll módunkban részt venni. A mérlegképes könyvelők részére évente kötelező szaktanfolyamon a csoport 5 dolgozója vesz részt. 

A csoport két költségvetési szerv tekintetében lát el a gazdálkodási feladatokat, tehát két tervezési, gazdálkodási és beszámolási feladatokat teljesít, külön-külön bankszámlákon és házi pénztárral. Az önkormányzati tevékenység főbb feladatcsoportjai:

· Parkfenntartási tevékenység

10 fő dolgozói létszámmal,

· Ingatlanhasznosítás, üzemeltetés
  6 fő dolgozói létszámmal,

· Szociális alapfeladatok
 

10 fő dolgozói létszámmal,

· Tanyagondnoki tevékenység 

  3 fő dolgozói létszámmal,

· Egészségügyi alapellátás 

  2 fő dolgozói létszámmal,

· Közcélú és közhasznú munkavégzés    333 fő dolgozói létszámmal,


· További feladatok: növénytermesztés, útfenntartás, vízellátás, közvilágítás, temető fenntartás, 

méltányossági segélyezés, képviselő-testület működése, önkormányzati rendezvények, hitel ügyletek, intézményfinanszírozás.

A Polgármesteri Hivatal főbb feladatcsoportjai:

· Igazgatási tevékenység


24 fő dolgozói létszámmal,

· Közterület-felügyelet


  1 fő dolgozói létszámmal,

· Informatikai tev., rendszergazda             1 fő dolgozói létszámmal,



· Kisegítő tevékenység


  3 fő dolgozói létszámmal,

· További feladatok: rendszeres és eseti segélyezések.

A munkabérek és a rendszeres segélyek kifizetése folyószámlára utalása valósulnak meg. Az utalások meghatározott határnapokon történnek. Az önkormányzat likviditási problémái miatt a közüzemi és egyéb szállítói számlák rendezése ciklikussá vált. A határidőben történő számla kiegyenlítés március illetve szeptember hónapokra jellemző, a helyi adók befizetésének köszönhetően. Havi rendszerességgel felülvizsgáljuk a kifizetésre váró tételeket, és prioritási sorrendet állítunk fel a kiegyenlítésre vonatkozóan. A havi kötelezettség és követelés állományról a pénzügyi bizottságot is tájékoztatjuk.

A parkfenntartási tevékenység gazdálkodási tevékenysége közé tartozik a dolgozók személyi juttatásával, munka és védőruha ellátásával kapcsolatos tevékenység. A gépjárművek üzemeltetéséhez szükséges hajtó és kenőanyag, a járművek folyamatos működtetéséhez szükséges alkatrészek, javítások biztosítása és pénzügyi elszámolása, szabályzatok készítése és aktualizálása. 

Az ingatlanhasznosítás illetve a karbantartási tevékenység területén dolgozók az Általános Művelődési Központ által foglalkoztatott dolgozókkal együtt alkotnak egységet. Ezen a területen a különböző munkavégzések összehangolása – időkronológia és ráfordítás szükséglet – jelent feladatokat. Az ingatlanhasznosítási, karbantartási tevékenység gazdálkodási feladatai a foglalkoztatott dolgozók személyi juttatásával, munka és védőruha ellátásával kapcsolatos tevékenység. Az ingatlan karbantartás elsősorban a hibaelhárítási, karbantartási munkálatokra terjed ki, így gondoskodni kell a szükséges anyagokról és alkatrészekről.

A pénzügyi csoport biztosítja a szociális alaptevékenység gazdálkodási feladatainak ellátását, melyek a házi segítségnyújtás, a szociális étkeztetés, a családsegítés, a gyermekjóléti szolgálat és az időskorúak nappali szociális ellátása valamint a tanyagondnoki tevékenység területein jelentkeznek.

Az egészségügyi alapellátás területén a védőnői szolgálat működik közalkalmazotti státuszú dolgozókkal. Jelenleg a fogorvosi körzet üzemeltetését helyettesítés keretében átjuk el, orvos hiány miatt. Az iskola-egészségügyi feladatokat az Általános Művelődési Központ látja el 1 fő dolgozó foglalkoztatásával és az iskola-egészségügyi feladatokat ellátó orvosokkal kötött szerződés értelmében. Az ügyeleti ellátást az Alföld-Ambulance Kft által működtetett elsősegélynyújtó hely biztosítja. Gazdálkodási feladat az ügyeleti ellátás munkadíjának kifizetése, valamint a feladtellátáshoz az önkormányzat által biztosított gépjármű és gépjárművezető költségeinek, óradíjainak nyilvántartása, számfejtése. 

A közfoglalkoztatás pénzügyi tevékenysége közé tartozik a Munkaügyi Központ felé történő havi jelentések és támogatás igénylések elkészítése, továbbá a foglalkoztatás kapcsán felmerülő kiadási és bevételi tételek főkönyvi és analitikus könyvelése. A közfoglalkoztatás keretében foglalkoztatottak száma 2015. évben várhatóan 333 fő.

A Képviselő-testület működésével kapcsolatos gazdálkodási feladat a bérek és a költségtérítések, képviselői tiszteletdíjak számfejtése, utalások elvégzése.

A pénzügyi csoport biztosítja az önállóan működő és gazdálkodó intézmény, az Általános Művelődési Központ finanszírozását, végzi az intézmény által összeállított költségvetés, beszámoló, havi jelentések felülvizsgálatát, az elkészített szakmai anyagok vizsgálatát és önkormányzati szintre történő összesítését.

A csoport feladatkörébe tartozik a közbeszerzési tevékenység. Mind az értékhatár alatti, mind az értékhatárt elérő, illetve meghaladó összegű közbeszerzések nyilvántartási, dokumentálási rendszere, mely részletes adminisztrációt és határidők betartását igénylő tevékenység.

A fejlesztési tárgyú pályázatok területén a pénzügyi csoport munkája a megkötött támogatási szerződésekkel kezdődik. Ellátandó feladatok: vállalkozói szerződések megkötése, számlák kiegyenlítése, a támogatási összegek lehívása, a támogatási összegek elszámolása, a támogatás felhasználásának ellenőrzéséhez dokumentáció összeállítása. 

Az igazgatási tevékenység gazdálkodási feladatai egyrészt a foglalkoztatással kapcsolatosak. A rendszeres juttatások előkészítésén, folyósításán túl megbízási szerződések készítése, munkába járással, gépjárműhasználattal kapcsolatos feladatok végzése. Az igazgatási tevékenység gazdálkodási feladatit jelentik továbbá a különféle irodaszerek, nyomtatványok, tisztítószer beszerzése, kiadása, valamint a gépjármű üzemeltetése.

A pénzügyi csoport tevékenységét évenkénti a belső ellenőr, központi támogatás tekintetében a Magyar Államkincstár Békés Megyei Igazgatósága, a beszámoló auditálása tekintetében – 2013. évvégéig - a könyvvizsgáló ellenőrizte. A pályázati támogatások felhasználását a támogatás folyósítója a pályázati cél megvalósulását követően, majd a szerződésekben rögzített 5-10 éves időintervallum alatt évenkénti gyakorisággal vizsgálja.

Minden képviselő-testületi ülés foglakozik pénzügyi területtel, így az ülésekre rendszeresen előterjesztést készítünk. A költségvetési tervezési munkálatok a költségvetési koncepció képviselő-testület elé terjesztésével kezdődnek meg. A költségvetés I. és II. fordulós anyagának megtárgyalását követően február hónapban kerül elfogadásra a költségvetési rendelet. Március hónapban a MÁK Békés Megyei Igazgatóságához továbbítjuk az önkormányzati szintű költségvetés szakmai anyagát. Április hónapban az előző év zárási munkálatait követően a beszámolóról szóló rendelettervezetet tárgyalja a testület. Pénzforgalmi jelentéseket 2014. évtől kezdődően havi, mérlegjelentéseket negyedéves rendszerességgel kell teljesíteni. Augusztus hónapban kerül sor az első féléves intézményi és önkormányzati beszámoló elkészítésére. Szeptember hónapban a képviselő-testület tájékoztatását biztosítjuk az I. félév teljesítéséről, ekkor kerül sor az I. féléves rendeletmódosítás elfogadására. November hónapban tárgyalja a testület a III. negyedéves tájékoztatást és III. negyedéves rendeletmódosítást. Mindezek mellett pénzügyi tárgyú kérelmek, pályázatokkal kapcsolatos előterjesztések igényelnek minden testületi ülésre előkészítő munkát. 

A folyószámlahitel valamint a fejlesztési hitel kérelmek dokumentációjának előkészítése, hitelszerződés megkötése, a hitel tőke és kamatainak határidőben történő kiegyenlítése szintén a pénzügyi csoport feladata. 

A pénzügyi, gazdálkodási területen dolgozók leterheltségét a fentiekben körbeírtak alátámasztják, továbbá kifejezésre juttatja az a tény is, hogy az évente rendelkezésre álló szabadságot az adott évben nem tudjuk felhasználni. A havi, a féléves és az éves zárási munkálatok jelentős túlmunkával teljesíthetők, amiért túlmunkadíjazás nem jár. A dolgozók elkötelezettségének, hivatástudatának köszönhető a szabadidejük terhére „társadalmi munka”-ként biztosított a munkavégzés. 

Kérem a tisztelt Képviselő-testületet, hogy a beszámolómat fogadja el.

Mezőhegyes, 2015. november 17.

             
                                                                                   
      Hupucziné Györki Julianna
                                                                                                                     jegyző
	Előterjesztést készítette:
	Hupucziné Györki Julianna jegyző

	Törvényes:
	

	Tárgyalta:
	Ügyrendi, Oktatási, Közművelődési és Sport Bizottság

	Szükséges szavazat:
	egyszerű többség 


25-4/2015.
Mezőhegyes Város Önkormányzatának Képviselő-testülete

____/2015.(____.____.) önkormányzati rendelete

A helyi adókról

Mezőhegyes Város Képviselő-testülete Magyarország Alaptörvényének 32. cikk (2) bekezdése alapján, valamint a helyi adókról szóló 1990. évi C. törvény 1. § (1) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 42. § 1. pontjában foglalt kizárólagos hatáskörében, Magyarország Alaptörvényének 32. cikk (1) bekezdés h) pontjában meghatározott feladatkörében eljárva a következőket rendeli el:

Általános rendelkezések

1. § Az e rendeletben foglalt szabályok a helyi adókról szóló 1990. évi C. törvényben (a továbbiakban: Htv.) meghatározott adóalanyokra és adótárgyakra terjednek ki. Jelen rendeletben nem szabályozott kérdésekben a Htv. és az adózás rendjéről szóló 2003. évi XCII. törvényben (a továbbiakban: Art.) foglaltak az irányadók.

A rendelet hatálya

2. §  A rendelet hatálya Mezőhegyes Város közigazgatási területére terjed ki.

Magánszemélyek kommunális adója
Az adó mértéke

 

3. § Az adó évi mértéke adótárgyanként, illetőleg lakásbérleti jogonként:

a) belterület:     9.000,- Ft,

b) külterület:     4.500,- Ft.

Adómentesség

 
4. § (1) Mentes a magánszemélyek kommunális adófizetési kötelezettsége alól:
a) a lakcímnyilvántartás szerint és ténylegesen (életvitelszerűen) is lakóhelyül szolgáló

lakóingatlana után az az adóalany, akinek – a vele közös háztartásban élő, a Ptk.     685. §. b) pontjában meghatározott közeli hozzátartozójának jövedelmét is figyelembe véve – az  egy főre jutó  havi jövedelme nem haladja meg a mindenkori öregségi nyugdíj legkisebb összegének 120 %-át,

b) az egyedülálló nyugdíjas, nyugdíjszerű ellátásban részesülő adóalany, akinek a havi jövedelme nem haladja meg a mindenkori öregségi nyugdíj legkisebb összegének 150 %-át,

c)   a kereskedelmi egység, továbbá az egyéb nem lakás céljára szolgáló épület.

(2)   Az egy főre jutó havi jövedelem kiszámításánál az önkormányzat által juttatott szociális jellegű támogatások odaítélésére vonatkozó elbírálási szempontok az irányadók.

(3) A jövedelemalapú adómentességre jogosult adóalany igényét az adóév január 31. napjáig jelentheti be – a jövedelmet igazoló iratok csatolása mellett – az önkormányzati adóhatóságnál. Az adómentesség határozott időtartalomra, egy évre állapítható meg.

Idegenforgalmi adó
Az adó alapja

5. § Az adó alapja a megkezdett vendégéjszakák száma.

 

Az adó mértéke

 
6. § Az adó mértéke személyenként és vendégéjszakánként 300,- Ft.

Helyi iparűzési adó

 

Az adó mértéke

  

7. § (1) Állandó jelleggel végzett iparűzési  tevékenység esetén az adó évi mértéke az adóalap 2%-a. 
(2) Ideiglenes jelleggel végzett iparűzési  tevékenység  esetén az adó mértéke naptári naponként 5.000,-Ft.

Adómentesség

8. § Mentes a helyi iparűzési adó megfizetése alól az a vállalkozó háziorvos, védőnő, akinek a vállalkozási szintű iparűzési adóalapja az adóévben a 20 millió forintot nem haladja meg.

Záró rendelkezések

9. § (1) E rendelet 2016. január 1. napján lép hatályba.

(2) Jelen rendelet hatályba lépésével egyidejűleg hatályát veszti:

a) a magánszemélyek kommunális adójáról szóló 23/2011.(XI.30.) önkormányzati rendelet, 

b) az idegenforgalmi adóról szóló 26/2010.(XII.16.) önkormányzati rendelet, 

c) a helyi iparűzési adóról szóló 38/2008.(XII.17.) önkormányzati rendelet, valamint a helyi iparűzési adóról szóló 38/2008. (XII.17.) önkormányzati rendelet módosításáról szóló 27/2010.(XII.16.) önkormányzati rendelet.

Mezőhegyes, 2015. november hó

  
           Mitykó Zsolt                                                               Szentmihályi Ferenc
           polgármester                                                                        aljegyző  

INDOKOLÁS

A helyi adókról szóló rendelethez

Általános indokolás:

Az önkormányzat egyik alapjoga, hogy önkormányzati rendeletek útján, törvény keretei között megállapítja a helyi adók fajtáit és mértékét. E jogot Magyarország Alaptörvénye és az önkormányzati törvény biztosítja az önkormányzatoknak. Az önkormányzati adóhatóság által beszedett adók évről évre tervezhető és biztos bevételi forrást jelentenek. A helyi adó bevételeknek elsősorban a közszolgáltatások finanszírozását kell fedezniük. Az adóterheknek arányban kell állniuk a közszolgáltatások számával, és az adózók teherviselő képességével. 

A helyi adóról szóló 1990. évi C. törvény alapján jelenleg három helyi adórendelete van az Önkormányzatnak. Tekintettel arra, hogy az egyes rendeletekben szabályozott normák mennyisége nem teszi szükségszerűvé önálló rendeletek alkotását, a jelenlegi szabályozás megtartásával, a helyi iparűzési adó vonatkozásában az adómentesség bevezetésével, valamint a jogalkotásról szóló 2010. évi CXXX. törvényben foglaltaknak való megfeleltetés érdekében javaslatot teszek új egységes helyi adórendelet megalkotására, 2016. január 1. napjával történő hatályba léptetéssel. Az önkormányzati rendeletek számának csökkentésével a helyi joganyag jobban áttekinthetővé válik, és a jogkövető állampolgári magatartást is elősegíti a rendeletek számának csökkentése.

Az adómértékek felülvizsgálatával jelen előterjesztés nem foglalkozik.

A Magyarország gazdasági stabilitásáról szóló 2011. évi CXCIV. törvény 32. §-a értelmében a helyi adó fizetési kötelezettség növekedését (pl.: adómérték-emelésével, mentesség megszüntetésével, kedvezmény szűkítésével) eredményező rendeleti szabályozást, annak hatálybalépését megelőző legalább 30 nappal ki kell hirdetni. Ezen rendelkezés az önkormányzati adórendeletekre is vonatkozik. Ebből következően 2016. január 1. napjától történő hatályba léptetéshez a rendeletet legkésőbb 2015. december 1-jén ki kell hirdetni.

Részletes indokolás:

Az adózással összefüggő egyes törvények módosításáról szóló 2015. évi LXXXI. törvény  módosította a helyi adókról szóló 1990. évi C. törvényt. A módosítás a helyi iparűzési adóban adható mentességek, kedvezmények körét bővítette ki 2016. január 1. napjától.

„36. § A helyi adókról szóló 1990. évi C. törvény (a továbbiakban: Htv.) 39/C. §-a a következő (4)–(5) bekezdéssel egészül ki: 

„(4) Az  (1)–(3)  bekezdésben foglaltaktól eltérően az  önkormányzat rendeletében jogosult a  háziorvos, védőnő vállalkozó számára mentességet, kedvezményt megállapítani, feltéve, ha annak vállalkozási szintű iparűzési adóalapja az adóévben a  20 millió forintot nem haladja meg. Az adómentességnek, adókedvezménynek valamennyi háziorvos, védőnő vállalkozó számára azonosnak kell lennie.”

„37. § A Htv. 52. §-a a következő 23. ponttal egészül ki:

(E törvény alkalmazásában:)„23. háziorvos, védőnő vállalkozó: az a vállalkozó, aki/amely – gazdálkodó szervezetként vagy egyéni vállalkozóként – külön jogszabály alapján háziorvosi, házi gyermekorvosi, fogorvosi alapellátási vagy védőnői tevékenységet végez és nettó árbevételének legalább 80%-a e  tevékenység (tevékenységek) végzésére vonatkozó, az  Országos Egészségbiztosítási Pénztárral kötött finanszírozási szerződés alapján az Egészségbiztosítási Alapból származik.”

Abban az esetben, ha a Tisztelt Képviselő-testület az adómentesség bevezetése mellett dönt, számításaink szerint a jogosultak közül egy vállalkozó nem vehetné igénybe ezt a mentességet, mert az előző évi iparűzési adóbevallásának adatai alapján nem fér bele a kedvezményezeti körbe, mivel vállalkozási szintű iparűzési adóalapja meghaladja a 20 millió forintot. 

A többi 4 vállalkozó bevallásainak adatai alapján az önkormányzat 759.000,-Ft iparűzési adóbevételtől „esne el”.

A magánszemélyek kommunális adója vonatkozásában egyrészt az adómentesség iránti kérelmek benyújtásának szabályozása vált szükségessé, a benyújtási határidő megállapítása, illetve a megállapítható adómentesség 1 év időintervallumra történő módosításával, másrészt olyan körülményeket szabályozott a rendelet (adókötelezettség, az adó alanya), melyeket a helyi adó törvény is szabályoz, így azt a helyi rendelet már nem tartalmazhatja.

A hatályos jogszabályoknak való megfelelés érdekében célszerűvé vált a három helyi adórendelet átfogó felülvizsgálata, hatályon kívül helyezése és egy új egységes rendelet megalkotása a helyi adókról.

Kérem a Tisztelt Képviselő-testületet az előterjesztés megtárgyalására és az önkormányzati rendelet-tervezet felülvizsgálatára.

	Előterjesztést készítette:
	Zsigmond Mónika adóügyi csoportvezető

Dr. Szabados Éva titkárságvezető

	Látta:
	Szentmihályi Ferenc aljegyző

	Tárgyalta:
	Pénzügyi, Településfejlesztési és Turisztikai Bizottság

Ügyrendi, Okt., Közműv. és Sport Bizottság

	Szükséges szavazat:
	minősített többség 


Tájékoztatás az előzetes hatásvizsgálat eredményéről
a jogalkotásról szóló 2010. évi CXXX. törvény IV. fejezet 5. alcímében előírtaknak

megfelelően
I. A jogszabály megalkotásának szükségessége

A helyi adókról szóló 1990. évi C. törvény 1. § (1) bekezdése szerint a települési önkormányzat képviselőtestülete (a továbbiakban: önkormányzat) rendelettel az illetékességi területén helyi adókat, valamint települési adókat vezethet be.

Korábban a helyi adónemeket különálló rendeletek szabályozták, azonban a jogalkotásról szóló 2010. évi CXXX. törvény 3. §-a szerint azonos vagy hasonló életviszonyokat lehetőleg ugyanabban a jogszabályban kell szabályozni.

Az új, egységes rendelet továbbá kiküszöböli a régi különálló rendeletek hiányosságait is, úgy mint: már hatályon kívül helyezett jogszabályokra való hivatkozások, szükségtelenné vált rendeleti szabályozások.

II. A rendelet társadalmi, gazdasági és költségvetési hatásai

a) Társadalmi kihatása azon körben várható, ahol a tervezet az adóalanyok számára a korábbi évekhez és az általános rendelkezésekhez képest kedvezőbb feltételeket határoz meg. Az iparűzési adó vonatkozásában az adómentesség bevezetése mindenképp pozitív hatást vált ki.
b) A Tervezetnek nincs számottevő gazdasági hatása. 
c) A Tervezetnek nincs számottevő költségvetési hatása. Abban az esetben, ha a Tisztelt Képviselő-testület az adómentesség bevezetése mellett dönt, számításaink szerint a jogosultak közül egy vállalkozó nem vehetné igénybe az iparűzési adómentességet, mert az előző évi iparűzési adóbevallásának adatai alapján nem fér bele a kedvezményezeti körbe, mivel vállalkozási szintű iparűzési adóalapja meghaladja a 20 millió forintot. A többi 4 vállalkozó bevallásainak adatai alapján az önkormányzat 759.000,-Ft iparűzési adóbevételtől „esne el”.

III. A rendelet környezeti, és egészségi hatásai

A Tervezetnek nincs közvetlen környezeti és egészségügyi következménye.
IV. A rendelet alkalmazásához szükséges személyi, szervezeti, tárgyi és pénzügyi feltételek

A Tervezet elfogadása esetén várhatóan az új szabályok alkalmazása az eddigi szabályozáshoz képest többlet személyi, szervezeti, tárgyi és pénzügyi feltételt nem igényel.
A rendelet alkalmazásához szükséges személyi, szervezeti, tárgyi és pénzügyi feltételek rendelkezésre állnak.

V. A rendelet adminisztratív terheit befolyásoló hatásai

A Tervezet szabályai az adminisztratív terhek körében a jelenlegi szabályokhoz képest eltérést nem eredményeznek.

VI. A jogalkotás elmaradásának várható következményei

Az új, egységes jogszabály megalkotásának elmaradása ugyan nem eredményezne Önkormányzat által elkövetett mulasztásos törvénysértést, de az új, egységes helyi rendelet az önkormányzati rendeletek számának csökkentését eredményezi, mely megkönnyíti a jogalkalmazást és a jogkövetést, valamint a jogalkotásról szóló 2010. évi CXXX. törvény 3. §-ának is ez felel meg, amely szerint azonos vagy hasonló életviszonyokat lehetőleg ugyanabban a jogszabályban kell szabályozni.

25-5/2015.

Mezőhegyes Város Önkormányzatának Képviselő-testülete
___/2015. (___.___) önkormányzati rendelete
A közterületi térfigyelő rendszerről

Mezőhegyes Város Képviselő-testülete Magyarország Alaptörvényének 32. cikk (1) bekezdés a) pontja és (2) bekezdésében, továbbá a közterület-felügyeletről szóló 1999. évi LXIII. törvény 1. § (6) bekezdésében és 7. § (3) bekezdésében kapott felhatalmazás alapján, valamint a 2011. évi CXII törvény 5. § (1) bekezdés b) pontjában foglaltak figyelembe vételével, illetve azzal összhangban a következőket rendeli el:
1. § A rendelet hatálya Mezőhegyes város közigazgatási területére terjed ki.

2. § (1) Az Önkormányzat a jogellenes magatartások megelőzése, illetve ezen magatartások kiszűrése, a közbiztonság növelése, a közterületi rend biztosítása, a lakosság biztonságérzetének növelése céljából Mezőhegyes város területén közterületi térfigyelő rendszert működtet.

(2) A közterületi térfigyelő rendszer azon műszaki eszközök összessége, amelyek biztosítják a közterületi képfelvétel jogszabályban előírt módon történő rögzítését és továbbítását.

3. § Az Önkormányzat a közterületi térfigyelő rendszer kezelésével és üzemeltetésével a Mezőhegyesi Polgármesteri Hivatal Igazgatási csoportján belül működő közterület-felügyelőt bízza meg.
4. § A közterület-felügyelő a közterületi térfigyelő rendszer kezelésére, az azzal készített álló- és mozgókép felvételek rögzítésére, törlésére, felhasználására, továbbítására, valamint a fentiekben nem említett bármely más adatkezelésre kizárólag a közterület-felügyeletről szóló 1999. évi LXIII. törvényben, valamint az információs önrendelkezési jogról és az információszabadságról szóló 2011. évi CXII. törvényben, továbbá az ezen jogszabályok alapján a jegyző által kibocsátott Adatvédelmi Szabályzatban foglaltak szerint jogosult.
5. § (1) A képfelvevők helyét, valamint a képfelvevővel megfigyelt közterületek meghatározását az 1. melléklet tartalmazza. 
(2) Minden rögzítési pont 15 méteres körzetén belül a kamerás felvételre figyelmeztető tábla kerül kihelyezésre.
6. § E rendelet 2015. december 1-jén lép hatályba.

Mezőhegyes, 2015. november hó
           Mitykó Zsolt                                                               Szentmihályi Ferenc
           polgármester                                                                        aljegyző  

1. melléklet a __/2015. (__.__) önkormányzati rendelethez

Képfelvevők helye és a képfelvevőkkel megfigyelt közterületek felsorolása
1. kamera
Telepítési hely: 
Mezőhegyesi Polgármesteri Hivatal épülete – Kozma F. u. 22.
Megfigyelt terület: 
Vasúti átjáró - Kozma Ferenc utca
2. kamera
Telepítési hely: 
Mezőhegyesi Polgármesteri Hivatal épülete – Kozma F. u. 22.
Megfigyelt terület: 
Kozma Ferenc utca – Hild J. utca kereszteződése

3. kamera
Telepítési hely: 
Mezőhegyesi Vasútállomás épülete – 10/8 hrsz.
Megfigyelt terület: 
Mezőhegyesi Vasútállomás és környéke a CBA üzlet irányába
4. kamera
Telepítési hely: 
Virág Presszó Épülete – Hild János u. 2/A
Megfigyelt terület: 
Petőfi sétány - Játszótér

5. kamera
Telepítési hely: 
ÁMK Játszótere – Béke park 1., 721. helyrajzi szám
Megfigyelt terület: 
ÁMK Játszótér – Templom utca

6. kamera
Telepítési hely: 
Városi Köztemető – 781/1. hrsz.
Megfigyelt terület: 
Városi Köztemető területe
7. kamera
Telepítési hely: 
József Attila ÁMK épülete – Mezőhegyes, Béke park 1.
Megfigyelt terület: 
Béke park – ÁMK előtti tér – Diákotthon felé
8. kamera
Telepítési hely: 
József Attila ÁMK épülete – Mezőhegyes, Béke park 1.
Megfigyelt terület: 
Béke park – ÁMK előtti tér – Extrém Sportpálya felé
9. kamera
Telepítési hely: 
Battonyai út 5.
Megfigyelt terület: 
Battonyai út 5. és környéke – a Mezőhegyes tábla irányába
10. kamera
Telepítési hely: 
Battonyai út 5.
Megfigyelt terület: 
Battonyai út 5. és környéke – a Molnár C. Pál lakótelep irányába
11. kamera
Telepítési hely: 
A volt Cukorgyár épületének portája – Hild J. u. 16.
Megfigyelt terület: 
Hild János utca – Erdélyi Udvarház épülete
Indokolás

A közterületi térfigyelő rendszerről szóló önkormányzati rendelethez
A Nemzeti Adatvédelmi és Információszabadság Hatóság (a továbbiakban: NAIH) e
tárgykörben kiadott adatvédelmi állásfoglalása szerint a létrehozandó közterület-felügyeleti
rendszert önkormányzati rendeletben kell szabályozni, mely rendeletnek tartalmaznia kell -
többek között – hogy:

· a rendszer milyen célból jön létre, hogyan működik, 
· milyen adatfajták kezelésére és milyen esetekben kerül sor, 
· valamint azt, hogy a rögzített adatokat pontosan meddig lehet tárolni. 

Megkerestünk egy, az ügyben járatos adatvédelmi szakjogászt is, aki szerint az előbbieken kívül tartalmaznia kell továbbá:

· az egyes kamerák elérhetőségét utca-házszám, különös tekintettel a megfigyelt terület leírására.

A szakjogász szerint javasolt tartalmaznia azt is, hogy a figyelmeztető táblák hová kerüljenek elhelyezésre, és fontos, hogy a tájékoztatás kerüljön közzétételre az internetes honlapon is.

Az 1. § határozza meg a rendelet területi hatályát.

A 2. § (1) bekezdés a rendelet céljáról szól.

A 2. § (2) bekezdés a térfigyelő rendszer működését írja le.

A 3. § határozza meg, hogy a rendszert ki üzemelteti.

A 4. § meghatározza, hogy az üzemeltető milyen adatfajtákat, milyen szabályok szerint
kezelhet.

Az 5. § (1) bekezdése utal a rendelet mellékletére, ahol a képfelvevők pontos helye és a megfigyelt terület meghatározása szerepel. 

Az 5. § (2) bekezdése tájékoztat arról, hogy a figyelmezető táblák hol jelzik a felvétel helyét.

A tájékoztatást a www.mezohegyes.hu honlapon is elérhetővé tesszük a rendelet kihirdetése után.

Jelen rendelet tervezettel eleget teszünk az Infotv. 20. § (2) bekezdésében előírt
kötelezettségnek, mely szerint ,,az érintettet az adatkezelés megkezdése előtt egyértelműen és
részletesen tájékoztatni kell az adatai kezelésével kapcsolatos minden tényről".

	Előterjesztést készítette:
	Dr. Szabados Éva titkárságvezető

Kolozsi József műszaki csoportvezető

	Látta:
	Szentmihályi Ferenc aljegyző

	Tárgyalta:
	Ügyrendi, Okt., Közműv. és Sport Bizottság

	Szükséges szavazat:
	minősített többség 


Tájékoztatás az előzetes hatásvizsgálat eredményéről
a jogalkotásról szóló 2010. évi CXXX. törvény IV. fejezet 5. alcímében előírtaknak

megfelelően
I. A jogszabály megalkotásának szükségessége

Mezőhegyes Város közigazgatási területén a jogellenes magatartások (különösen a közterületi építmények rongálása és a szemetelés) megszaporodtak az utóbbi időben, ezek megelőzése, kiszűrése, valamint a közbiztonság növelése, a közterületi rend biztosítása, a lakosság biztonságérzetének növelése és a jogsértések visszaszorítása szükségessé tette a térfigyelő rendszer üzemeltetését. A térfigyelő rendszer-üzemeltetés jogszerűségének biztosítása érdekében elengedhetetlen a rendeletben foglaltak szabályozása.

II. A rendelet társadalmi, gazdasági és költségvetési hatásai

a) Társadalmi hatás: Reményeink szerint a rendszer üzemeltetése visszatartó erővel rendelkezik, ennek következtében a jogellenes magatartások elkövetési gyakorisága csökken, illetve azok felderítésében segítséget nyújt. A rongálások, illetve a közterületen illegálisan elhagyott hulladék mennyiségének várható csökkenése megtakarítást jelenthet mind az önkormányzatnak, mind a lakosságnak.

b) A tervezetnek nincs számottevő gazdasági hatása. 
c) A tervezetben foglalt kamerarendszer telepítésére a fedezet az önkormányzat költségvetésében biztosított. 
III. A rendelet környezeti, és egészségi hatásai

Ha csökken az illegálisan elhagyott hulladék mennyisége, az pozitívan befolyásolhatja a környezeti és egészségügyi tényezőket.

IV. A rendelet alkalmazásához szükséges személyi, szervezeti, tárgyi és pénzügyi feltételek

a) Személyi feltételek: A személyi feltételek adottak.

b) Szervezeti feltételek: A szervezeti feltételek adottak.
c) Tárgyi feltételek: A tárgyi feltételek a rendelet hatályba lépéséig megvalósulnak.

d) Pénzügyi feltételek: A pénzügyi feltételek adottak.
V. A rendelet adminisztratív terheit befolyásoló hatásai

A tervezet szabályai az adminisztratív terhek körében a jelenlegi szabályokhoz képest eltérést nem eredményeznek.

VI. A jogalkotás elmaradásának várható következményei

A létrehozandó közterület-felügyeleti rendszert önkormányzati rendeletben kell szabályozni, ezért annak meg nem alkotása az Önkormányzat által elkövetett mulasztásos törvénysértést valósítana meg.

25-6/2015.

Mezőhegyes Város Önkormányzatának Képviselő-testület
___/2015. (___.___.) önkormányzati rendelete

Az önkormányzat tulajdonában lévő lakások és helyiségek bérletéről és elidegenítéséről szóló 10/2013. (V.6.) önkormányzati rendelet módosításáról

Mezőhegyes Város Képviselő-testülete Magyarország Alaptörvénye 32. cikk (2) bekezdésében és a lakások és helyiségek bérletére, valamint az elidegenítésükre vonatkozó szabályokról szóló 1993. évi LXXVIII. törvény 2. számú mellékletében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésében meghatározott feladatkörében eljárva a következőket rendeli el: 

 

1. § A rendelet 40. § (3) bekezdése helyébe az alábbi rendelkezés lép:

„40. § (3) A költségelven bérbe adott lakások lakbére: Ft/m2/hó
- összkomfortos lakás esetén


489

- komfortos lakás esetén


415”

2. § Ez a rendelet 2016. január 1-jén lép hatályba, és hatályba lépését követő napon hatályát veszti.
Mezőhegyes, 2015. november hó

            Mitykó Zsolt
                                                               Hupucziné Györki Julianna


polgármester 



                                           jegyző

INDOKOLÁS

Az önkormányzat tulajdonában lévő lakások és helyiségek bérletéről és elidegenítéséről szóló 10/2013. (V.6.) önkormányzati rendelet módosításához
Mezőhegyes Város Képviselő-testülete 221/2015.(X.28.) kt. sz. határozatában úgy döntött, hogy a költségelven bérbe adott lakások bérleti díját 2016. január 1-jével az inflációs ráta mértékével egyező hányaddal megemeli, tekintettel arra, hogy a lakások pályázati támogatással épültek, és a pályázat kötelezővé tette azt. Az inflációs ráta mértéke várhatóan 2%.
A megemelt díjak átvezetésére készítettük elő jelen rendelet-tervezetet.

	Előterjesztést készítette:
	Dr. Szabados Éva titkárságvezető

	Láttam, törvényességi szempontból megfelel:
	Hupucziné Györki Julianna jegyző

	Tárgyalta:
	Pénzügyi, Településfejl.-i és Tur.-i Biz.

Ügyrendi, Okt, Közműv.-i és Sport Biz.

	Szükséges szavazat:
	minősített többség


                                                   Jegyzőtől
                              Mezőhegyes, Kozma Ferenc utca 22. 5820

25-7/2015. 

ELŐTERJESZTÉS

Mezőhegyes Város Önkormányzatának 2016. évi belső ellenőrzési terve

Tisztelt Képviselő-testület!

Az Önkormányzat éves belső ellenőrzési terv készítési kötelezettségét a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Kormányrendelet írja elő.

Belső ellenőrzés feladata: 

· Elemezni, vizsgálni és értékelni a belső kontrollrendszerek kiépítésének, működésének jogszabályoknak és szabályzatoknak való megfelelését, valamint működésének gazdaságosságát, hatékonyságát és eredményességét,

· Elemezni, vizsgálni a rendelkezésre álló erőforrásokkal való gazdálkodást, a vagyon megóvását és gyarapítását, valamint az elszámolások megfelelőségét, a beszámolók valódiságát,

· A vizsgált folyamatokkal kapcsolatban megállapításokat, következtetéseket és javaslatokat megfogalmazni a kockázati tényezők, hiányosságok megszüntetése, kiküszöbölése vagy csökkentése, a szabálytalanságok megelőzése, illetve feltárása érdekében, valamint a költségvetési szerv működése eredményességének növelése és a belső kontrollrendszerének javítása, továbbfejlesztése érdekében,

· Nyilvántartani és nyomon követni a belső ellenőrzési jelentések alapján megtett intézkedéseket.

A képviselő-testület 434/2013.(XI.26.) számú döntése értelmében Mezőhegyes Város Önkormányzat belső ellenőrzési tevékenységét 2014. január 1. napjától 2018. december 31. napjáig Galuska Józsefné könyvvizsgáló látja el, az éves ellenőrzési tervben meghatározott feladatok vonatkozásában. 

Kérem a Tisztelt Képviselő-testületet, hogy a 2016. évre vonatkozó belső ellenőrzési terv javaslatot tárgyalja meg és hagyja jóvá.

Határozati javaslat

…../2015.(XI.25.) Kt. sz. határozat

Mezőhegyes Város Önkormányzatának 2016. évi belső ellenőrzési terve

Mezőhegyes Város Képviselő-testülete jóváhagyja Mezőhegyes Város Önkormányzatának 2016. évre vonatkozó belső ellenőrzési tervét az előterjesztés mellékletét képező tartalommal.

Mezőhegyes, 2015. november 13.









    Hupucziné Györki Julianna









                   jegyző
	Előterjesztést készítette:
	Laurinyeczné Hurguly Éva pénzügyi vezető

	Látta:
	Hupucziné Györki Julianna jegyző

	Tárgyalta:
	Pénzügyi, Településfejlesztési és Turisztikai Bizottság

	Szükséges szavazat:
	Egyszerű többség



Mezőhegyes Város Önkormányzat

…/2015.(XI.25.) Kt. sz. határozattal elfogadott 2016. évi belső ellenőrzési terve

Az Önkormányzat a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Kormányrendelet alapján az alábbi éves belső ellenőrzési tervet fogalmazza meg:

1.) Beruházások ellenőrzése
	Az ellenőrzés tárgya, címe
	Beruházások vizsgálata

	Az ellenőrzés célja
	Annak megállapítása, hogy a tárgyi eszközök, beruházások nyilvántartása és elszámolása a hatályos jogszabályok, belső szabályzatok rendelkezéseinek megfelelő-e, teljesült-e a leltározási tevékenység.

	Az ellenőrzött szervezet
	Mezőhegyes Város Önkormányzat (mint költségvetési szerv)

	Az ellenőrzendő időszak
	2015. év

	Az ellenőrzés típusa
	szabályszerűségi ellenőrzés

	Az ellenőrzés ütemezése
	2016. július

	Szükséges ellenőrzési kapacitás
	30 ellenőrzési nap


2.)  Házipénztár és bankszámlapénz kezelés vizsgálata

	Az ellenőrzés tárgya, címe
	 vizsgálata 

	Az ellenőrzés célja
	A házipénztár és bankszámlapénz kezelés szabályozottsága, működése megfelel-e a jogszabályi követelményeknek és a belső szabályzatoknak.

	Az ellenőrzött szervezet
	Polgármesteri Hivatal

	Az ellenőrzendő időszak
	2015. év

	Az ellenőrzés típusa
	szabályszerűségi ellenőrzés

	Az ellenőrzés ütemezése
	2016. szeptember

	Szükséges ellenőrzési kapacitás
	5 ellenőrzési nap


3.) Házipénztár és bankszámlapénz kezelés vizsgálata

	Az ellenőrzés tárgya, címe
	Házipénztár és bankszámlapénz kezelés vizsgálata 

	Az ellenőrzés célja
	A házipénztár és bankszámlapénz kezelés szabályozottsága, működése megfelel-e a jogszabályi követelményeknek és a belső szabályzatoknak.

	Az ellenőrzött szervezet
	Általános Művelődési Központ

	Az ellenőrzendő időszak
	2015. év

	Az ellenőrzés típusa
	szabályszerűségi ellenőrzés

	Az ellenőrzés ütemezése
	2016. november

	Szükséges ellenőrzési kapacitás
	10 ellenőrzési nap


4.) Előző évben lefolytatott ellenőrzések utóellenőrzése

	Az ellenőrzés tárgya, címe
	 Előző évben lefolytatott ellenőrzések utóvizsgálata

	Az ellenőrzés célja
	Annak értékelése, hogy az előző évben lefolytatott pénzügyi ellenőrzések megállapításai alapján a hiányosságok megszüntetésére készített intézkedési tervben meghatározott feladatok megvalósultak-e.

	Az ellenőrzött szervezet
	Előző évben ellenőrzés alá vont intézmények

	Az ellenőrzendő időszak
	2015. év

	Az ellenőrzés ütemezése
	2016. december hó 

	Szükséges ellenőrzési kapacitás
	10 ellenőrzési nap


Mezőhegyes, 2015. november 25.

                Készítette:                                                  Jóváhagyta:

                Laurinyeczné Hurguly Éva 
Hupucziné Györki Julianna

                     pénzügyi vezető
jegyző

                                                  Polgármestertől

                              Mezőhegyes, Kozma Ferenc utca 22. 5820

25-8/2015.
ELŐTERJESZTÉS

A Mezőhegyesi Ménesbirtok Zrt. működésének ellehetetlenülése miatt szükséges intézkedési tervek kidolgozására munkacsoport létrehozása
Tisztelt Képviselő-testület!

Kun Mihály, a Mezőhegyesi Ménesbirtok Zrt. vezérigazgatója a Képviselő-testület 2015. október 28-ai ülésén tájékoztatta városunk lakosságát és az önkormányzatot arról, hogy a Zrt. gazdálkodása Magyarország Kormánya „Földet a gazdáknak!" programja intézkedéseiből következően ellehetetlenül. A Zrt. jelenleg azzal számolhat, hogy a jelenleg élő, de 2017. január 2-ai dátummal lejáró földhaszonbérleti szerződéseik lejártakor a Ménesbirtok működése drámaian átalakul, gazdasági ereje töredékére csökken. A 2017. januári várható föld átadás-átvétel miatt a mezőgazdasági termelés ciklikusságából következően várhatóan 2016. lesz az utolsó teljes termelési év. A Zrt. az emiatt bekövetkező változásokra való felkészülést megkezdte. A fentiekből következően a lakossági szolgáltatásokat belátható időn belül be fogja fejezni. Minden, a társadalmi felelősségvállalás területén nyújtott támogatást, közvetlen részvételt kénytelen beszüntetni. Így például 2015. április 1-jét követően nem vállalja tovább a majori lakosok vízellátásának biztosítását.

A majori lakosok vízellátásának biztosítására és a Zrt. egyéb lakossági szolgáltatásainak beszüntetésére önkormányzatunknak is időben meg kell kezdenie a felkészülést és a szükséges intézkedési tervek kidolgozását. Már korábban is volt törekvés a vízszolgáltatás átvételére és a felmerülő problémák megoldására, azonban ennek továbbgondolása szükséges.

Ennek érdekében egy munkacsoportot szükséges létrehoznia a képviselő-testületnek, az önkormányzat és a Polgármesteri Hivatal keretei között. 

Javaslom, hogy a munkacsoport tagjai a következő személyek legyenek: Jómagam, mint a város polgármestere, Rajos István alpolgármester, Szentmihályi Ferenc aljegyző, Kolozsi József műszaki csoportvezető, Laurinyeczné Hurguly Éva pénzügyi vezető, valamint Kerekes György képviselő. A csoportba szakértőként Krizsán György vízügyi szakértőt-szakmérnököt javaslom felkérni.

Az előbbi személyek előzetes megkeresésem alapján vállalták azt, hogy a munkacsoport tagjai legyenek, és akár munkaidőben, akár munkaidőn kívül is részt vegyenek a csoportmegbeszéléseken.

Az általam javasolt tagok mellett képviselő-társaim vagy a bizottságok tagjai önként is jelentkezhetnek a munkacsoport tagjának, amennyiben vállalni tudják a folyamatos, illetve munkaidőben való rendelkezésre állást.

A fentiek mellett vállalom továbbá, hogy tárgyalásokat kezdeményezek Kun Mihály úrral, a Mezőhegyesi Ménesbirtok Zrt. vezérigazgatójával abban az ügyben, hogy a Zrt. részéről kik vállalják azt, hogy tagjai lesznek a munkacsoportnak és részt vesznek annak tevékenységében.

A fentiek alapján javaslom a képviselő-testületnek, hogy alakítsa meg a munkacsoportot, majd hatalmazzon fel a munkacsoport bővítésével kapcsolatban Kun Mihály vezérigazgató úrral tárgyalások kezdeményezésére, és állapítsa meg Krizsán György szakértői díját.

Kérem a Tisztelt Képviselő-testületet, hogy az alábbi határozati javaslatokat emelje határozattá:
I. Határozati javaslat

_____/2015. (XI.25.) kt. sz. határozat

A Mezőhegyesi Ménesbirtok Zrt. működésének ellehetetlenülése miatt szükséges intézkedési tervek kidolgozására munkacsoport létrehozása
Mezőhegyes Város Képviselő-testülete a Mezőhegyesi Ménesbirtok Zrt. működésének ellehetetlenülése miatt szükséges intézkedési tervek kidolgozására munkacsoportot hoz létre, melynek tagjait az alábbi személyek képezik:

1. Mitykó Zsolt polgármester

2. Rajos István alpolgármester

3. Szentmihályi Ferenc aljegyző

4. Kolozsi József műszaki csoportvezető

5. Laurinyeczné Hurguly Éva pénzügyi vezető

6. Kerekes György képviselő

7. Krizsán György vízügyi szakértő-szakmérnök
Felelős: Mitykó Zsolt polgármester

Határidő: azonnal

II. Határozati javaslat

_____/2015. (XI.25.) kt. sz. határozat

Kun Mihály vezérigazgatóval tárgyalások kezdeményezése

Mezőhegyes Város Képviselő-testülete felhatalmazza a polgármestert, hogy tárgyalásokat kezdeményezzen Kun Mihály úrral, a Mezőhegyesi Ménesbirtok Zrt. vezérigazgatójával arról, hogy a képviselő-testület által a Mezőhegyesi Ménesbirtok Zrt. működésének ellehetetlenülése miatt szükséges intézkedési tervek kidolgozására létrehozott munkacsoportban a Zrt. részéről kik vállalják, hogy annak tagjai lesznek és részt vesznek annak tevékenységében.
Felelős: Mitykó Zsolt polgármester

Határidő: azonnal

III. Határozati javaslat

_____/2015. (XI.25.) kt. sz. határozat

Krizsán György vízügyi szakértő-szakmérnök részére szakértői díj megállapítása

Mezőhegyes Város Képviselő-testülete a Mezőhegyesi Ménesbirtok Zrt. működésének ellehetetlenülése miatt szükséges intézkedési tervek kidolgozására létrehozott munkacsoportban szakértő tagként közreműködő Krizsán György vízügyi szakértő-szakmérnök részére ……… Ft/hó v. Ft/alkalom szakértői díjat állapít meg 2016. …………. napjától, közös megegyezés alapján.

A szakértői díj fedezetét a 2016. évi költségvetés ……….terhére biztosítja.
Felelős: Mitykó Zsolt polgármester

Határidő: azonnal
Mezőhegyes, 2015. október 21.
    
                                                                                      Mitykó Zsolt                                                                                           







                           polgármester

	Előterjesztést készítette:
	Dr. Szabados Éva titkárságvezető

	Láttam, törvényes:
	Hupucziné Györki Julianna jegyző

	Tárgyalta:
	Pénzügyi, Településfejlesztési és Tur.-i Biz.

	Szükséges szavazat:
	egyszerű többség 


                                              Polgármestertől

                          Mezőhegyes, Kozma Ferenc utca 22. 5820

25-9/2015.

ELŐTERJESZTÉS

Dér Vilmosné közterület igénybevételi kérelméről
Tisztelt Képviselő-testület!

Dér Vilmos Tiborné Mezőhegyes, Hunyadi u. 3/A. szám alatti lakos azzal a kéréssel fordult a Testülethez, hogy engedélyezze az önkormányzat tulajdonában lévő Mezőhegyes, Posta utcai üzlet előtti közterületi útszakasz saját beruházásában történő burkolattal való lefedését, javítását. A burkolatépítés nagyban segítené az általa üzemeltetett üzlet megközelítését, és segítené az ott élő lakók közlekedését is. A kivitelezést teljes mértékben önerőből, önkormányzati hozzájárulás igénybevétele nélkül végezné. A munkálatok elvégzéséért nem támaszt semmilyen anyagi és tulajdonjogi követelést az önkormányzat elé, továbbá biztosítja a közlekedést, az utat igénybe venni szándékozók számára.

Kérem a Tisztelt Képviselő-testületet, hogy a fentiek alapján támogassa a kérelmet és az alábbi határozati javaslatot emelje határozattá. 

Határozati javaslat



…../2015. (XI.25.) Kt. sz. határozata

Dér Vilmosné közterület igénybevételi kérelméről

Mezőhegyes Város Képviselő-testülete Dér Vilmos Tiborné Mezőhegyes, Hunyadi u. 3/A. sz. alatti lakos kérelmére tulajdonosi hozzájárulást ad arra, hogy a kérelmező az önkormányzat tulajdonában levő Mezőhegyes 666/8 hrsz-ú közterületnek a kérelmező üzlete előtti útszakaszát saját beruházásban burkolattal lássa el, javítsa ki.

Az önkormányzat a beépített szerkezetekért, anyagokért és az elvégzendő munkálatokért semmiféle pénzügyi kötelezettséget nem vállal, tekintettel arra, hogy kérelmező vállalja, hogy a munkálatok elvégzéséért nem támaszt semmilyen anyagi és tulajdonjogi követelést az önkormányzat felé, továbbá vállalja, hogy biztosítja a közlekedést az utat igénybe venni szándékozók számára.

Felelős: Mitykó Zsolt polgármester

Határidő: 2015. december 31.

Mezőhegyes, 2015. november 16.








             Mitykó Zsolt 








             polgármester
	Előterjesztést készítette:
	Kolozsi József műszaki csoportvezető

	Láttam, törvényes:
	Szentmihályi Ferenc aljegyző

	Tárgyalta:
	Pénzügyi, Településfejlesztési és Turisztikai  Bizottság

	Szükséges szavazat:
	egyszerű többség 

